timestamp: atn

url: =ZSM pan dahpihna :: ZOMI DAILY\nposted on 14 August 2014 at 7:05 am Lomkholna: Dahpihna, News, ZAM, Zomi\nTuipi khua mi Pa Kam Za Cin leh Nu Awi Khan Dim, Guite beh te’ tapa Tg. Thang Lam Khup (Kum 26) pen Gilnat na hangin 03.08.2014, 04:00AM hun in Klang kumpi zatopi panin Leitung nuntakna nusia in PaPasian kiangah hong ciahsan ta hi. Lawm Khuppi in anuntak sungin Zomi dongtuak te kipanpih na ZSM kipawlna ah sum tawh mapang den khat hi aa, ama sumkhiat te hangin Zomi sungpan asisa mite’n hanmual tangzo uh hi. Tua hi a, amah in hong nusiat ciangin ZSM in vai khempeuh kibuaipih a, sumbei khempeuh kisik in panla hi. Ni 07.08.2014 ni-in Sepang hanmual ah lungkim huaitak in kivui zo hi. Lawm Khuppi hang a adah akap lungzuang khua-ngai, thanem mi khempeuh tawh akibangin ZSM zumpi panin ih dah khawm hi.\nThu-ngetna tawh panpih ni: Pa Thang Sawm Lian-Vangteh pen nasepna inntung pan kia in zato mun nih/thum bangah kilak kawikawi a, Topa’ hehpihna tawh tampi tak noptuam zaw ta a, a ngei bang aa hong dam siang nangin thungetna tawh phawk ciat ni. Ahunhun in GHKL zatopi ah ZAM zumpi pan palai te’n kibuaipih to zel lai ding hi.\nPawl neilo pawl na hi lai maw? Zomi te in ih Gam pan Gamdang pai ding ih kithawi laitak in thungen in, thungente kiangah thu kingen sakin, Pawlpi sia/ma te thu kingen sakin, Nu leh pa thupha kipia sak napi hangin sum thalawh theihna gam, sum tamna gam, nasepna gam ih tun ciangin ih nasepna khawng paulam in thungente, Pasian nasem sia/ma te leh Pawlpi khawng phamawh ih sa kei pah lel ngam mawkmawk hi. Ahizongin damlohna, dongtuahna, hamsatna leh eikia in ih puak zawh loh vangik khatpeuh ih tuah ni ciangin ih nasepna, leh ih sumte in hong vanpih theihloh hun om aa tua hun ciangin Pasian nasem sia/ma te leh Pawlpi ngiat akisapna kiphawk panpan thei hi. A hizongin zekai ta ahih manin maizum pipi in Pawlpi khat peuh ah pawllutna khawng a nei pan zanzan Zomi thu-um te ih hi mawk hi. Tua ahihman in Zomi Pasian thu um mi khempeuh in na omna veng, na kinaina Pawlpi, na thangahna Pawlpi khat teitei ah Pawlmi na hih ding thupi mahmah ahih lam ZAM zumpi panin ih kiphawksak kikkik nuam hi.\nPrevious: Thala khawm ni\nNext: Kiallap Malay pau sinna : Nasepna thak ah\nFrance ah galtai te bukna mun ki suksiatsak ~ Thang Khan Lian\nUS Visa Vai Zong Na Dong Ung\nUS gamsung khualzinna pawlkhat – 53\nTuni ka Sigalna pan ka Phawk\nChristian Hymn te’ tangthu: Zeisu In Van Ah Tokhom Nusia A\nWinner leh Champion ~ Hau Za Cin\nInterview: Inn phawkna La agelh & asa lasiam Vai


url: =Gmail Password hongki guksakleh zonkik danding :: ZOMI DAILY\nposted on 28 June 2011 at 2:15 pm Lomkholna: Article, Google, Sawltak, Tech\nZomi Daily :: Ihtheihsa mahbangin Google pen company minthang mahmahkhat hi a, abawlkhiat uh Products zong tampitak kimuthei hi. “List of Google Product” ci’n hih http://en.wikipedia.org/ panzong akimtakin ki enthei a, tua Google Products tenglakah adiakdiak in ei Zomi te’n Gmail, Blogspot, Picasa, Youtube, Chrome cihte kilimzat phadiak hi. Google Products tuamtuamte lakah Account khat ihbawlnakleh adang Products te ahzong tua ihneihsa Account Details mahtawh akilutthei ziauziau dingin Google te’n a Integrated sa uh ahihi.\nGentehna: Gmail ihneihleh tua Gmail Details tengmahtawh Blogspot, Picasaa, Youtube etc… cihte ah kilutthei hi.\nTulam ciangin Zomi sungpan Gmail Password amangsak leh aki hack cihbang tuamtuam ihzathei zel hi. Tuabangin Gmail Password amangsakte’n azonkik theihnading in Step 2 in ihkhending a, First Step leh Second Step ihci dinghi.\nNa Gmail bawllai-in napiak ahi Security Question leh Secondary Email te naciaptehtheih laileh namansak, hongki hack sak Gmail Password te olno takin kizong kikthei khading a, tuapen First Step ihci dinghi. Amasa penpen First Step tawh Password zonkik nadingin hih https://www.google.com/accounts/recovery pan Recovery kibawlthei hi.\nFirst Step zatdanding anuai abang ahihi.\n1) Atung a link nahonkhit ciangin “Email address” acihna box sungah na email nagelh masa inla, anuai ah “Submit” namekding hi.\n2) Tuakhit ciangin “Captcha Security Code” laimal hongsuak namuding a, tuanuai a box sungah namuhdan lianlian in nagelh leuleu inla, “Continue” namek in.\n3) Hih Step natungciangin Gmail nabawllai-in “Security Question” natheihlaileh ahih keileh na “Secondary Email” nahontheih laileh hamsalo takin na Gmail Password kingahkik theiding hi.\n3A) Security Question ah nadawndan naciapteh theihlaileh “Answer my security question” cih Radio Button namek inla, box sungah nagelhkhitteh “Continue” namek lecin na Password nalaihthei pahding hi.\n3B) Secondary Email pen nahontheih laileh “Get a password reset link at my recovery email: ••••••@gmail.com” cih Radio Button namek inla, anuai a “Continue” namek lecin na Password laitheih nading email khat na Secondary Email sungah honglut dinghi. Tuapanin na Password nalaihthei pahding hi.\n3C) Atung a tegel tawh nasinhang Password ngahkikzo nawnlo, ahih keileh anihin theinawnlo nahihleh “I no longer have access to these” cih natel kulding a, tuakhitciang anuai ah “Continue” namek lecin Second Step kacihpen hongtunpih dinghi. Adiakdiak in Gmail Password kiguksak, ki hack sak cihtepawl in hih “I no longer have access to these” telding ahihi. First Step tawh na Password nazonkikding alemkeileh hih anuai Second Step tawh nasin leuleu in.\nSecond Step zatdanding anuai abang ahihi.\n1) https://www.google.com/accounts ah nalutciangin na Gmail tawh kisai dotna tampi omding a, na theihciannawn keilehzong akinaithei penpenin nadawnding thupi mahmah hi.\n2) “An email address we can use to contact you*” acihna ah namansak Gmail pen hilo a, tulaitak nazattheih email khat nagelhding ahihi.\n3) “Re-enter email address*” ah atung a nagelh email penmah khatvei gelhkik in.\n4) “Describe the problem you’re experiencing*” ah na Password mansakna thu 3 lakah akituakpen khat natel in.\n5) “Do you use Gmail with this account?*” ah Gmail zatleh zatloh hongdong ahih manin, “Yes” pen namek in.\n6) “Do you use Orkut with this Google Account?” ah na Google Account tawh Orkut nazatleh zatloh hongdong ahih manin, akituakpen nadawng in.\n7) “Do you use Blogger with this Google Account?” ahzong na Google Account tawh Blogger nazatleh zatloh hongdong ahih manin, akituakpen nadawng in.\n8) “Google products you used with this account and the date you started using each one” cihpen na Google Account tawh Google Product nazatngeiteng leh nazat kha/ni/kum te hongdong ahihi. Gmail bek nazatleh Gmail bekmah telding hipah a, kha/ni/kum te natheicianlian keizongin akinaithei penpending ngaihsun inla natel in.\n9) “Account creation date*” Na Google Account nabawl kha/kum te hongdong hi a, natheihcianlian keilehzong akinaithei penpending ngaihsun inla natel in.\n10) “Last successful login date” Gmail nazat nunung kha/ni/kum hongdong hi a, natheihcianlian keilehzong akinaithei penpending ngaihsun inla natel in.\n11) “Last password you remember*” Hihpen na Password zat nunungpen nagelhding hi a, na gelhkhialh lohding kidawm mahmah in. Hih na Password lui-in na Gmail pen nang aa taktak hi cih tehci alakding ahihi.\n12) Hih atung ateng natheihtawp Best Knowledge in nagelh khitciangin, anuai penah “Submit Answers” cih namek dinghi.\nGoogle Technician te’n na Gmail Information teng limtak a etcian khitciangin atung a email napiak penah hongzasak kikding uhhi. Banghun hongzasak kikding cihpen Google Technician te etcianna tungtawn hiding a, ni 2 pan kalkhat bang kaithei hi. Google Account, Gmail Account hongki hack sak, Password hongki guksak ciangin hih atung a Step 2 te lobuang, adang tampi ki panpih theihnang omlo cihding himai hi. Zomi khatpeuh in phattuamna a ngahding lam etna lianpi tawh, Joseph Sawltak – Zomi Daily\nPrevious: The first Zomi exposure to the world ~ Rev. Gin Khan Nang\nNext: Biography of Lia Cing San (Man Suan Cing)\nMalaysia, Perak State sungah Operasi kibawl in gamdangmi 35 kiman


url: =Tulaitak Pope Francis South Korea ah :: ZOMI DAILY\nposted on 14 August 2014 at 5:25 pm Lomkholna: Catholic, News, Sawltak, World\nPope Francis South Korea President Park Geun-hye in vaidawnna\nAsia gamsung ah Pope azinloh kum 15 sawtkhin\nThursday (Aug 14) ni in South Korea gamsung ah azinding in Pope Francis khualzin hong kipankhia tahi. Vanlengtual atun ciangin South Korea President Park Geun-hye leh Reception Committee te’n nadawn ngeingai uhhi. Seongnam aom Seoul Air Base paninzong Pope Francis vaidawnna in thaupi nalot uhhi. Zomi te zong zinmangpi ihneih ciangin Zothau tawh vaidawnte ihihi a, Zomi te ngeina tawh ki valak mahmah bilbel hi.\nPope Francis hong zinkhiatna alunggulhpi pen ahihleh Korean Peninsula ah “kilemna leh ki lungtuah kikna” (peace and reconciliation) aomnading hi a, tuamah ka lungtang sungah omden hi ci’n genkhia hi.\nTua hi a, Pope Francis in maikalsung in Seoul ahzong “Reconciliation Mass” bawlding a, Pyongyang ah kilemna leh deihna aom nading Message khahkhiading cihzong Yonhap News Agency te’n genkhia hi.\nPope Francis pen Italy panin vanleng tawh hong lengkhia hi a, China gamtung vanleng tawh anawk sungin Chinese President Xi Jinping adingin thu nangetsak manhi. “Chinese Air Space kalut akipan nang ading leh na gammi te ading bekthamlo, na gam leitang mahmah ading kilemna leh nopsakna aom nading in thu kongngetsak hi” cihi.\n50 Million Population bang apha ahi South Korea gamsung ah Catholic biakna thuzui pen 10% khawngbek hi napi in, ahihhang Pope Francis agam ah azinding pen nakpitak in nakiging mahmah uhhi. Seoul khuapi lampi khempeuh ah Pope Francis vaidawnna Banner vive dimzihziah a, vanzuakna dawlte ahzong Pope Francis pahtawina in akibawl “Mini Francis Doll” kici lim it huai nono tampi kizuak hi.\nAsia gamsung ah Pope hongzin nunungpen ahihleh 1999 kum hi a, tua hunlai in Pope John Paul II ahihi. Tua hunlai in Pope John Paul II pen India gamsung ah hongzin ahihi. ZD Sawltak\nPrevious: Tulaai leitung Thuthang Tuamtuam Updates August 14, 2014\nNext: Thuthak Tomkimcing 13 Aug 2014


url: =Australia, Melbourne khuasung buaina pen “Terrorism incident” hi ci’n Police te’n pulakkhia :: ZOMI DAILY\nposted on 6 June 2017 at 4:37 pm Lomkholna: Australia, News, Sawltak, World\nAustralia, Melbourne khuasung ah zanni in thautawi migilo khat Police te’n kaplum uhhi. Tua buaina vaipen IS te’n ko ii gamtat na hi ci uh a, Australian Police te’nzong Terrorist Incident hi ci’n tuni in genkhia uh cih AFP pan kiza hi.\nZanni in Melbourne khuasung ah thautawi khatin mikhat akapkhit ciangin numei khat kidal nading in “Hostage” in mancip hi. Tuapa pen Somali gampan kici a, palik tetawh akizolzol laitak in tuapa’n thau lawnmasa ahih manin, Australian Police te’nzong kaplum uhhi.\nTua Somali thautawipa minpen Yacqub Khayre kici a, kum 29 aphakhin khat ahihi. Tuapa’n Complex sungah nasem khat ahi Chinese-born Australian gammi pasal khat kaplum masa cihi. Tuakhit ciangin numeikhat Hostage in amat ahihi.\nVictoria Police chief commissioner Graham Ashton in agenkhiatna ah hih Melbourne sung thaukikap buaina pen Terrorism Incident in ki ciamteh hi. Ahi zongin hihpa gamtatna pen geelkholhna tawh agamta hiam, thusuakvat in a ngongtatvat hiam cihpen hoihtak ki kancian laiding hi ci’n genkhia hi.\nTuciangciang Somali papen hihbang in a ngongtat nadingin gampualam panin thu akipiakna “Oversea message” kimunailo hi. Ahi zongin hoihtak in ki kancian laiding hi ci’n genbeh hi.\nVideo: Possible terror link in bloody Melbourne siege\nIS migilo tetawh akizom “Amaq news agency” akici te genkhiatna ah hih Melbourne khuasung buaina pen IS te gamtatna hi ci’n genkhia uhhi. Melbourne khuasung kithahna pen IS galkap khat ii gamtatna hi a, Australian gammi te mitsuan “Target” in agamta ahihi ci’n genkhia uhhi.\nAhi zongin Victoria Police chief commissioner Graham Ashton in agenna ah hih IS tepen buainakhat, thu nawngkaikhat aom ciangin ko gamtatna hi ci’n hongki tulmawhden pongmawk uhhi. Ataktak ahihleh ahihloh genkhiatding pen tulaitak hamsalai hi ci’n genkhia hi.\nRelated: Australia, Melbourne khuasung ah palik te’n migilo khat kaplum\nAustralian Officials te’n gamsung ah buaina apianloh nadingin hanciam mahmah uh a, kidalkholhna tampi zong neikhin uhhi.\n2014 September kha akipan Threat Level aki khantohzawh akipan Australia gamsung ah buaina Attack akibawlsawm pen 12 veibang ki dalkhin cihi. Tuaban ah a ngongtatsawm zong mi 60 val kimankhin cihi. ZD Sawltak #zomidaily\nPrevious: Malaysia, Penang State sung aom ansaisung khatah mawtaw tuahsia in lutkha seisai\nNext: Zogam Minister Pau Lun mopawi ding lungdam pihna


url: =Refugee leh Zuau Thugen – Disciple Kap Sian\nRefugee leh Zuau Thugen\nQ. Refugee nahih man in zuau thu gen nahi hiam?A. Refugee nakicihma, hong kicihma pek in zuauthu gen nahihi. Kei zuau thu gen ngei keng akici a om leh Lai Siangtho sung a laimal pawlkhat en kawm in kikup ding hi ding hi. Refugee na siauhna in, Refugee nakicihna in thuman leh thudik a gen ding akipan, akipatna lampi a tawn nahi hi. A tel in a lunglutte kikup toh toh ding hi ding hi.\nQ. Refugee nahih man in na nuntakna ah kisuangna bek tawh a om ding ding (guilt) nahi hiam?A. Refugee na siauh man leh refugee nahih man in zuakpuak cih min a ngah ding nahi kei hi. Refugee zuauphuaklo tampi om in, refugee lo zuakphuak tampi om hi. Refugee cih kammal i zak sim in zuak or zuauphuak cih thu i lungsim ah a om khak leh refugee icih in bang hi a, refugee cih i haksatna bang hiam cih a tel nailo ihih man in refugee taktak a diakdiak in Zomi refugee-te thu theih huai leh kikup huai tampi om ding hi.\nQ. Kei refugee siau nuam pian hi veng in, akingah diam?A. Refugee cih pen siauh theih zong hilo zaw a, ihihna hi zaw hi. Ihihna i cih ciang in haksatna ih thuakna, force labour (suang to, meileng lam bawl) cih bang in zawhthawh thutawh hong ki bawlsiatna leh hong ki simmawhna te a kipan ahi toto ahi hi. Biakna vaitawh kigakna nuai ah gamtang in, simmawhna na tuak leh tua pen refugee khat nahihna hi pah hi.\nQ. Refugee te koi ah om?A. Malaysia, Thai-Myanmar border, India leh gam tuamtuam ah refugee a diakdiak in Kawlgam leh Zogam refugee te tampi om hi. A taktak in Kawlgam sung ah tam zaw lai hi. Ahih hang in mi tampi takin refugee nutakna tawh a nunta leh refugee ahih lam uh akitheilo tampi tak om lai hi. Ihihna kithei in, ihihna leh ih hamsatna, hong ki bawlsiatna leitungbup ah taangko in, huhna ngen leng hong panpih ding leh hong hu ding Pasian in hong koihsak dimdem sa ahi hi. Refugee pen gamgi leh gamdang bek ah a om hilo in, gamsung mahmah ah zong tampi a om ahi hi.\nQ. Refugee icihte leh refugee a siaute pen zuau thugen leh zuau phuakte ahi uh hiam?A. Refugee asiau leh refugee a lutte pen thuman a pulak ding leh, kuama theihloh hamsatna a thuakkhate’ tang ding in a pulak, a lakkhia, a pholak khia minam leh Pasian’ mizatte uh ahi uh hi. Bang hang hiam cih leh amaute in aw neilote tang in aw hi in, thu gen khuan neilote’ thugena theih na ding in taangmi asemte, mipi a ding in a dingte ahi uh hi.\nGtn. I Topa Zeisu amu ngei kuamah i om kei hi. Ahih hang in mi kineihsiam leh limsuaih siamte hang in Zeisu i mitkha ah a luai theih na ding in (actor) te Zeisu hong kineih uh in, Zeisu’ video te hong kizaih uh ciang in piangthakna leh Pasian hihna zahtakna a nei thei mi tampi om hi. A taangmi ding, aki neih ding leh a thuaktakpite’ thuakna a genkhia ding in taangmi om kei leh leitung ah haksatna cih pen gamdangte in hong theihpih lo ding uh hi.\nIh guallehna lampi gualzawhna tawh hong tawnsak ding i Topa muang kawm sa in mainawt ciat ni!\nFireboard Full Page Width


url: =Pope in Myanmar Minorities ten phubalakna a ciing lohna dingun kunh :: ZOMI DAILY\nposted on 30 November 2017 at 4:15 pm Lomkholna: Myanmar, News, Suukyi\nNov. 30, 2017: South Asia gam-a Myanmar leh Bangladesh gam ah ni guk sung taam dinga khualzin Pope Francis in a ni nihna in a nih veina dingin a kizom in Myanmar gam-a bawlsiatna thuak Rohingya minamte min “Rohingya” ci-in a kammal a zat loh manin lamdang a sa tam mahmah hi.\nTua loin United Nation in Myanmar galkap ten August 24 panin Rakhine state leilu lamah ARSAte do ding paulap in military operation a bawlna uh-ah human rights a palsatna uh nasia lua ahih manin a gamtatna uh pen minam siansuahna gentehna laibu “textbook example of ethnic cleansing” hi a cih hangin Pope Francis in Myanmar galkapte ngongtatna khat vei beek a mawhpaihna thu gen lo hi.\nAhi zongin Roman Catholic biakna makaipi Pope Francis in Myanmar gam-a khuapi lianpen Yangon ah public Mass kineihna ah a a thugenna ah “maisakna” thu lim gen mahmah a, Myanmar gam-a minamneu ten phu lakna dingin khemna leh ze-etna a dalna dingun kunh hi.\n# Behlapna: Pope Francis pen a zin ma pekin Myanmar ulian ten Rohingya kammal cih a zat lohna dingin warning zasak uh ahih manin manin warning a kipiak mah bangin a zang lo hi lel a, Rhongya minamte pen Myanmar ah Zomi hong kiciamteh nai loh bangin minam ciamtehna kumpi in pia nai lo ahih manin a zat loh pen lamdang sakna ding om lo hi.\nPope Francis pen Roman Catholic pawlpi makai bek hilo in leitung bup Khristian makai lian ahih banah climate change, global warming dona ding tangko, refugee-te kep leh khoi ding tangko leh gay/lesbian mite deidantuam bawl loin biakna in pom a, a kisik kikna dingun huh a hanciam ding ci-a tangko leitung makai zatakhuai mahmah khat ahih manin Myanmar hong sik khak pen angtanghuai mahmah a, i gensiat ding hilo in i lungdam ding kilawm zaw hi.\nKhristian kici lanlan napi Zokam a group kibawl tuamtuam leh fb wall peuh ah Pope hong zinna vai gensiatna thu kikhahkhia muh ding tam mahmah a, Kristian i kicih nop takpi leh tua bang thu khawng khahkhiat pen i maizum ding hi zaw hi.\nMore: Pope Francis leh AirAsia Company neipa kimuhkhopna neita\nGam tuamtuam ah political party tampi om ngeingai napi government hoihna mah hanciam tek uh a, ideology tuamtuam leh doctrine tuamtuam a om hangin political theoerists leh thunkers-te ngahsutna tuamtuam leh Lai Siangtho mah bulphuh a pawlpi om ciat ahih manin biakna vai a kideidanna pen i biak Pasian leh i Lai Siangtho zat kibang ahih manin zonzon sese pen i upna a man loh man hi bek a, tua banga hun zat ding pen pammaih lua hi. Kha mangthang i awlmawh a, cimawh beidongte i it i kep i huh zawk ding pen i Khristian tavuan lianpen hi zaw hi. Source: Al Jazeera @ Thang Khan Lian #ZUNs\nPrevious: War Criminal khat thukhenzum ah thu akikhen laitak guza dawnin si\nNext: Nek loh buan lawh ~ Pope Francis leh Zomi Movie vai\nMuanpu leh Manno – 15 ~ Hau Za Cin


url: =Dinmun Itheih Kul Hi ~ Bob Tuangpi :: ZOMI DAILY\nposted on 13 April 2019 at 8:35 pm Lomkholna: Article, BobTuangpi\nZomi te atamzaw in Pasian um Tapidaw thuzui vive kihi aa, pawlpi kibanglo upna/sandan tuamtuam kineitek hi. Pawlpi ciat in amau’ upna leh thupom (Doctrine) neitek uhhi. Tua mah bangin gamvai zong 2011 khit lam teh gamsung hong kikkhel hong kihong zawdeuhta ahih manin gamvai party tuamtuam phuattheihna hun hong om hi.\nTua bang teng tawh hun hong kikhel tak teh gamsung ah gamvai party tuamtuam hong tam mahmah pah ban ah party tuamtuam tek in dinmun leh thuguilet kibanglo (party policy) hong tangko tek uhhi. Gamvai nasepna ah minam leh gam ading phattuamna asepsawm vive kihitek aa tua tup leh ngimna/deihna ( political will) mualsuah nading kimasuantek hi.\nBiakna pawlpi upna nei khempeuh zong avek vua Vantung gam tunsawm vive leh Laisiangtho siksan vive hinapi’n Laisiangtho apomzia uh leh leitungah nopsak lawhcin daupai nading leh sih khit tak teh Vantunggam zuatzia ding lampi asandan uh atawm atam kibanglo hi.\nAthupi ah Zomi atamzawte in biakna pawlpi khat peuh ah a om uh ahizong, gamvai party khat ah i om tak teh amasa-in hih biakna pawl in bang upna leh sandan/thukhun nei-in bang ngimna nei hiam cih akan leh athei kitawm mahmah mawk hi. Biakna pawlpi makaikhat pawlzotna tawh ahizong tanaute/hamphat nading lametna khat tawh pawlpi kibang ding cih apualam hang khat peuh tam zaw gige aa, tua pawlpi upna alenkip leh tua pawlpi thukhunte tungah upna leh muanna hang hilo zaw thei hi.\nTua mah bangin gamvai party nasepna zong biakna pawlpi paizia bangin kimu lel hi. Party thukhun leh thupom/tupna leh ngimnate tungah upna leh sanna nei-in party khat peuh kipom hilozaw-in lametna/meetna (မက္လုံး) tawh atamzaw adiangdiang kitamzaw hi.\nGentehna in biakna lam pawlpi makaite leh tua pawlpi asuak pawlpi mite bang tua pawlpi upna thuguilet leh thupomziate tungah upna sangin tungsiah lam pan huhna/sum tawh kizopna ngah ding cih lametna khat peuh tawh pawlmi suak cih bang imuh leh theihna tungtawn tampi om hi. Tua mah bangin gamvai party nasepna ah zongh a party ii thumeilet/thupomte’tungah upna hang hilozaw-in tua party siksanin mimal hamphatna ngah theih nang cih lametna tawh akalsuan Zomi tamzaw kimu thei hi.\nKuakua party hita leh tulaitak ei Tedim leh Tonzang huam ah hong phualsat party tam mahmah hi. ZCD,NLD, USDP, Chin Party te, NUP cih bang omtek hi. Ahizongin a party makaite akipan party member atamzawte in a party thuguiletpite hoihsa leh upna hang hilozaw-in lametna khat peuh leh kiim-le-paam khat hang peuh tawh pawllut na tamzaw hi. Gentehna in ah Tedim leh Tonzang huam aa NLD leh USDP makaite atamzaw in NLD leh USDP policy adeih leh hoih asak man uh na hikhollo/um beeklo lai ding uh aa mimal khat kilaptoh nang siksan/platform dingin azanghnuam lel tamzaw pelmawh ding uhhi.\nTua ahih manin, Zomi te atamzaw in, kei bang hang hiah om ka hiam? Koi teng tun nading bang um ka hiam? Koilam manawh nuam ka hi hiam? ( လာရာႏွင့္လားရာ) itheihloh ziakin minam sung hi zelzul niloh hi.\nZomi atamzaw in biakna vai hita leh gamvai ah hita leh Pawite tawh kiteh thapai-in demsawm thapai mawk uhhi. I Pasian nasepna leh gamvai nasepna pen Pawite ciang demna ding ahimah hiam? Tulaitak enleeng adiak gamvai ah eilam sang’n Pawi lamte ana madawkna uh om simtham hi. Tu a dinmun atun nadingun eite ikitotot laitak, i ihmumut laitak amaute in bang ciang agam vua ding khaicii na tuh uh cihte kikan kiphawklo sese hi. Khaicii atuhte in a at tak teh ihazat niloh mawk lungkham huai hi. Hun piakkul khaicii tuhkul hi.\nBiakna leh gamvai nasepna ahizong, tualsung mipi ading nasepna leh Media nasepnate ah Pawite demna ding ciang lungtang/hazaatman tawh panmunla ihih leh lungkham huai hi.\nPawite tawh kitawiteh-in amau’ ngah khempeuh ngah sawm, ingah loh teh haza eisung teng kitoknawi ciang gamvai leh biakna vai sem ihih leh khasiathuai hihang.\nTua hi-a, ei bang hang hiah om-in koilam manawh sawm ihhiam? Bang lenkip ding ihhiam? ci-in idinmun tatak iteel sitset tak teh igamsung leh minam sung kimasuanzia hong kinavaak zawdeuh ding hi.\nLeitungah bangmah amawkna in kingahlo hi. Na khempeuh leh thu-le-la kici khempeuh in amau’ hun leh muntek nei uhhi. Khaicii tuhlopi’n mite in khaicii gah a at teh pumhazat/duhgawh theih omlo hi.\n“Hun pia-in citaktak hanciam akul mah bangin pilvang/bilvaak akul ahihi . Siim sing apaak hun om aa, maal sing apaak hun om hi”. Bob Tuangpi\nPrevious: Zomi sung ah “Ngia” tamlua ~ Pu Thangboi\nNext: Hunthak le Mo-thakna ~ Lian Tuang\nZRO/ZRA – Eastern Command (Press Release) 22 Oct 18


url: =Biography of Cin Za Hau Pau (Lengtong Pauno) :: ZOMI DAILY\nBiography of Cin Za Hau Pau (Lengtong Pauno)\nposted on 11 March 2011 at 11:41 pm UTC+9:30 Lomkholna: Article, Biography, LengtongPauno\nLengtong Pauno kici Cin Za Hau Pau pen Pa Zel Khaw Khai leh Nu Ciang Khaw Niangte ta 11 sung panin a nau tum pen, nau kongkhakpa ahi hi. Kum 1962 August 23 ni-in Sakollam ah suak hi. Kum 1990 June 25 ni-in Vangteh nungak (Kawlpi a om) Lia Goih Khan Dim tawh Tonzang khua-ah pum khat suahna nei-in Rev. Thawng Khaw Nang in lethat hi. Tu lai takin a pu a pate khua ahi Tuithang khua-ah a zi leh tapa 3 tawh a teng uh hi.\nLengtong Pauno cih hong pianna\nBang hanga “Lengtong Pauno” kici hiam cih leh a nu leh pate in “Pauno” ci-in sam uh hi. Lengtong lakhui a bawl uh ciangin Tg. Pauno min tawh la sa uh hi. Pauno kici lasiam dang ong tam ciangin ama min a gen nuamte in Lengtong a lasa Pauno cihna-in “Lengtong Pauno” cih min khat hong piang khia hi. Ama deihna-ah bel a nu leh pa phuah “Pauno” cih mah deih pen a, vantung dongah a min ding ahih manin thupi a sa hi.\nKum 8 a phak a kipanin Pasian phatna la tomnote phuakin Sunday School khawngah a sa thei zel hi. Kum 11 a phak laitakin nungak talpi khat ngai a, ama theih loh kalin la khat phuakin “Na min thei bang lolo nuam ing” ci deep sam hi. Tua bangin la phuah leh lasak kipanin 1981 kumin a masa pen la khum hi. A la phuak khempeuh akigawmin 200 bang val ta ding a, tua lakah dawng 60 bang Studio-ah kisa khin zo hi. Lakhui pen amah guak bekin a khum khui 3 bang pha-in lawmte tawh a khum Lengtong No.1, 2, 3 pha zo hi. La phuahte sung pan hoih sak diak cih bang nei loin, hoih sa khin lel a, nupite in a tate min pen mi’n hoih sa kei taleh hoih a sak veve danin gen hi. A khui hawm khiat sung panin Lengtong No.5 “Zogam hong paal ding” cih mah tha ngah pen hi. “Tun sung khat pan piang hi ngeingei hang e” cih la pen Lengtong No.1 a khum ding lai-un Zangkungah Cia Paute inn sungah TS Khai leh Sua Mang tawh amau teng thum kikumin a phuah uh hi a, Lynn Studio-ah a khum uh ciangin a paisuak (soprano) Vum Nang in sa hi. Tua lai-in a phuak pen Lengtong cih ding a thukim sa uh hi napi-in a nung ciangin a la minthang bilbel ahih manin a “phuak ding ki-ut ciat hi” ci-in gen ngei hi. A la phuahte midangte sangin a hoih zawkna pen a aw ding (tune) zong masa-in tua khit ciangin a thumal, a kammal ding zong pan hi. Zingsang tungin a thawhphet ciangin lungsim sungah thu dang a lut ma-in la kammalte ngaihsun kik a, Zo la kam man/dik tak a hi hiam, mi zakdah theih ding, khasiat theihna ding kammal a zang kha hiam cih ngaihsun zel a, puahtoto ahih manin a la malte hoih diak se hi. Tua bek hi loin Topa in thupha a piak ngiat ahihna zong a thupi khat ahi hi. Ama hun lai-in Kalemyo khawngah Studio om nai loin, Zangkung mah delh kul a, sum a neih loh ciangin sum thalawh tawmin Zangkung pai hi. Zangkungah zong tuhun bang loin eimi tam nai lo ahih manin haksatna tampi kalah hih ciang a tung thei ahi hi. Khang thakte gamtat hoih lohna pana kep cingna dingin music leh la lim taka puah toh ding thupi sa mahmah a, Zola kammal zangin i late puah ding zong a deih ngitnget khat ahi hi. A hih theih lai teng Topa ading a kizat leh Pasian min thanna dingin a kizang den nuam mi ahi hi. Khangno pilna sinte zong pil dinga sin a hih manun hong “Hai kei un la,” i gam i lei adingin hong pilin hong sem un” ci thei hi.\n1981 kumin Tedimah “Lengtong Band” ci-in phuan uh a, tua Band sungah Lengtong Pauno, Kam Khen Thang (makai) Go Hau, Sua Mang, leh Pau Thawnte kihel hi. Hih pen Zomi sungah Band masa pen hi dingin kiciamteh hi. A lasak kum 25 cin’na leh Kam Khen kum 50 cin’na Pawi Yangonah 2006 kumin thupitakin bawl uh hi.\n(Hih pen Zomi Siamsin Magazine, 2006 sunga Deihpi tawh holimna sung pan kikaikhawmin a kibehlap ahi hi)\nSource: Zomi Lasiamte’ Tangthu by Rev. Gin Khan Nang\nPrevious: Zomi Nam Ni 2011 pan hanthawtna ~ Khat Thang\nNext: Who’s in, Who’s Out: UNHCR zum ah Zomi Kamphen-te


url: =Canada ah pasal khatin temta tawh amuhpeuh dawtgawp in mi 5 liam :: ZOMI DAILY\nCanada ah pasal khatin temta tawh amuhpeuh dawtgawp in mi 5 liam\nposted on 2 October 2017 at 10:12 am Lomkholna: Canada, News, Sawltak\nCanada gamsung ah pasal khatin khuasung mipi te abanban in temtawh dawtkawikawi ahih manin palik te’n mankhinta cih AFP pan kiza hi. Sunday ni in Canadian Police te’n amatkhiat uh hi a, aliam lakah Police Officer khatleh khuasungmi 4 kihel uhhi.\nTua pasalpa ii gitloh gamtatna pen Saturday zangkimlam in Edmonton City aom Football Stadium apualam ah akipan ahihi. Agitloh gamtatna akitheih ciangin Edmonton Police te’n matding in delhpah uhhi. Tuapa pen Truck mawtaw khattawh taikhia in, hattailua ahih manin khetawh mipi lampai Pedestrians teng nawkkha in, amawtaw zong kibung cihi.\nHihpa gamtatna pen gitloh ngongtatna “act of terrorism” hi ci’n Canadian Police te’n genkhia uhhi. Tuciangciang amahguak bekmah hiding in ki ummawh a, ahi zongin hoihtak thusitna leh kancianna kineilai dinghi ci’n Edmonton police chief Rod Knecht in genkhia hi.\nPolice Statement akhahkhiatna ah Canadian Football League tepen Edmonton Stadium ah Saturday ni in akimawl uh ahihi. Tua Edmonton Stadium ii apualam ah Police Barricade tengpen tuapa’n mawtaw tawh phupheigawp hi.\nTuabang in anawkphei ciangin Police Patrol Car mai ah ading Officer khatzong nawkkha in, tua Police Officer papen huihlak ah Pi 15 bang kilonto hi.\nVideo: Canada: Five hurt in Edmonton ‘terror’ attacks\nTuakhit ciangin tuapa pen amanlang in mawtaw sungpan in kumkhia in, temta khattawh Police Officer pa dawtgawp hi. Adang Police Officer te atunbehma in akhetawh taimang vingveng cihi.\nPalik te’n azanzan in zongpah ngeingai uh a, Edmonton Downtown sungah Sunday zingsangtung lamin tua migilopa pen mankhiathei uhhi. U-Haul Truck mawtawpi khattawh mipi khetawh apaite anawkgawpsawm laitak in palik te’n delhgawp uh a, amawtaw kibung in tuapanin amatkhiat uh cihi.\nRelated: Canada ah “Sea Lion” tuisung ganhing khatin numeino khat tuisung ah kaisuk\nTuapa pen kum 30 gualpawl kici a, amin apuam bangmah pulakna omnailo hi. Canada gampen abeisa in Terrorist aomkhollo, aki zangngei khollo himahleh tulamlam ciangin gamsung buaina tuamtuam hongki behlap totota hi. Tulaitak leitung thuthang tuamtuam ah migilo te gamtatna vive kilimzak mahmah a, koimah ah bitna taktak omnawnlo hi. Sawltak #zomidaily\nPrevious: Egypt aom Myanmar Embassy ah Bomb puakkham, migilo te sukkhap ci\nNext: Kim Jong-nam suamlupna vaitawh numei 2 te thusitna kipanta\nNa sungah omhi na deihpeuhpeuh


url: =Gamdang (USA) a zincil te leh atungthak te theihhuai thu pawlkhat :: ZOMI DAILY\nposted on 21 June 2018 at 1:15 pm Lomkholna: News, Zomi\nMun dang, gam dang i tun ciangin a zat dan a nop mahmah ding kimlai, i theihloh i telloh manin buai a kuul hetlohna munte ah kibuai thei mahmah ahih manin deihsakna tawh theih huai kasak pawlkhat kong hawm sawn nuam hi. I theihloh pen zumhuai peuhmahlo-a i theihnoploh pen a zum huai hi zaw hi. Theilopipi a thei dana i om zong zumhuai zaw lai hi.\nEima-a gamdang a tung ciilte zong ei sangin a buai ngei zaw zong na om veve thei lai hi. Gamdang tualsuak kitam nai hetlo-a, hun khat lai-a gamdang ah a tungciil vivete i hi hi. Mite ii om dan khawl dante damdama a kitheitoto ahi hi. Tua ahih manin “Gamdang (USA) A Zin Ciilte le A Tung Thakte Theih Huai Thu Pawlkhat” cih thului tawh lai tawmkhat kong gelh hi.\nMaitai, Nuihmai Ding:\nMipicing pawlkhat ii zia-le-tong hoih mahmah khat in kithei ngei kiuhkeuhlo himah lehang i kimuh ciilin hong nuihmai uh hi. Tua pen ngeina hoih mahmah khat ahi hi. Apau i siam nai kei zongin nuihmai phot lehang vai tampi hong siangsak thei hi. Vanleng tung panin a gim mahmahsa-in a tung i hi phial zongin i kimuh ciilpihte tawh i kinuihmai ding pen ngeina hoih mahmah khat ahi hi.\nAnnnek Tuidawn Dan:\nUSA pen Pasian thupha tawh ann-le-tui lamah lunghimawhna om khollo hi. Tua ahih manin tuate duh ingh, tuate duh keng, tuate ne thei ingh, tua namte ne thei keng cih ngamna mun ahi hi. Tua bangin siangtaka gen theih zong thupi mahmah hi. I nek ngeiloh ann lamdang pawlkhat zong om thei ahih manin tampi tak la neinai pahloin tawmkhat thuk masa-in tua panin lim i sak leh lak thuah ding hi zaw hi.\nAnnhuan Mehhuan Dan:\nGamdanga annhuan mehhuan dan, annnek tuidawn dan pen i gamlama i zat dan tawh kibanglo thei ahih manin zintunna ding inntekte tawh kimuh khit ciangin theih huai i sak a om leh inntekte dottel pah lel ding ahi hi. Tui sosak dan, tuisuah/tuibut dan, niangtui/coffee bawl dan, annhuan dante, annthuk dante amau zat dana hih theih, ciin theih ding thupi mahmah hi. I zintunna inntekte pawlkhat pen a nasep uh tawh buai mahmah ahih manin “Nang-le-nangin na kibawl mai in” hong ci ziau thei hi.\nA tuihon dan, a mei hon dan, annhuan dante thei kei lehang amau omloh kalin ann khawng kingawl ngingei thei hi. Gamdang (US) te in annbuk vanzat thupi deuh pawlkhat nei hi. Refrigerator/fridge/freezer (tuikhalbeem) pen inn lusik in kinei hi. Nek theih a tam zaw hihte ah kikoih hi. Hih refrigerator pen a tam zaw phelpi nih omin veilam pen vot zaw deuha sa (meat) tuamtuam koihna-in kizangh hi. Ni tampi aitang nek theih kilei khola saseh tuamtuam bang pen hih tengah kikhalsakin sawtpi kikoih thei hi. I huan ding ciangin kinemsakkika kihuan hi.\nHih sasehte khal ahih manin tuikhal teng a bei theihna dingin a pua ah tawmkhat kikoih ahihkeh tuilum tawh tawmkhat kidiahin tua panin kihuan pan hi. Tuikhal (ice) zong hih a veilam phelpi panin kila hi. Tuikhalbeem taklam pen a votlo zaw deuh dingin kibawla tua sungah mehteh, mehgah tuamtuamte kikoih hi. Dawn theih tuamtuam zong kikoih hi.\nRice cooker, Oven, Microwave, Washing/Dryer Machine Zat Dan:\nUS ah buh a kihuan ciangin a tam zaw in rice cooker a kici annhuanna sette kizangh hi. Tua ahih manin tuate zat dan zong theih huai mahmah ahih manin dot theih ding a om ciangin dot pah ding ahi hi. Oven ii a tunglam pen thukh bangin kizangha a nuai lam pen sa-emna-in kizangh hi.\nOven a tunglam pen meh tuamtuam huanna dingin kizangha a zat dan, a hon dante dot theih ding a om ciangin dot pah ding ahi hi. Microwave kici leuleu khat oma hih pen ann khing, meh khing tuamtuamte satsuahna dingin kizangh hi. Washing machine pen puansawpna hi-a tua i sawpsate a keusakna pen dryer kici hi. Tuate zong a zat dan thei lehang hoih mahmah hi.\nTuihon Dan, Tuibuk le Dailenbuk Zat Dan:\nUSA ah deih hunhunin tui kihong ziauziau thei hi. Tua bek thamlo tui a lum le a sa kingah den hi. Tua ahih manin a lum a sa hon dan zong i theih keileh a theite tungah donghtel pah lehang kibuailo zaw deuh pah hi. Tua hi kei leh phalbi khuadam mahmah laitak khawngin tuivot mahmah tawh kisil cih bang om thei hi. Tuamah bangin khua-ul mahmah laitaka tuisapi tawh kisil cih zong om thei veve hi.\nTuibuk ah kisil ciangin hoihtaka kongkhak kalha guaktanga kisil ding ahi hi. Kisil ciangin a pualam ah tui a kithehlohna dingin a dal (curtain) om hi. Tua a dal pen dal nih a phak leh a nuailam a kaai pen kisilna kuang (bathtub) sungah kiatsuksak ding hi-a a khat lam pen a pualamah kiatsuksak ding ahi hi. Tua banga i hih keileh i kisilna tui in kisilna room teng kawtsak mang ding hi. A dalna (curtain) khat bek a om leh zong a tunga banga hih ding ahi hi.\nKisil ciangin tui tawh kikapsakna a hon dan zong khat-le-khat kibanglo thei ahih manin inntekte kiangah hoihtak dot pah ding ahi hi. Kisilkhit ciangin bathtub sungah hoihtak kinul siang sitsetin tua panin a sual tung sik pat ding ahi hi. Tua hi keileh a sual tung le khenulnate kawt gawp thei hi. Dailenbuk zat dan zong theih ding kisam mahmah hi. Dailenbuk pen a siin taktak (a khuhcipna) le i tutsuk ciangin a dalna cihte om hi.\nPasal ten dinsa-in zun a thak ding leh a tutna dinga kikoih pen lemto-in tuakhit ciangin zunthak ding ahi hi. Tua bangin lemto kei lehang a tutna dinga kikoih a dalna pen zun baang nengnang thei hi. Daileng ciangin tua a dalna pen khiasukin dailen ding ahi hi. US ah dailen ciangin tui tawh taw kisawplo-in laidal tawh siak zaw uh hi. Tua a siakna laidal pen dailenna tui sungah khiatsuk ding ahi hi.\nRoom (Khan) Zat Dan:\nUS a omte a tam zawin mimal vai (privacy) kithupisak mahmah hi. Ei khan (room) tekah ki-oma kuamah kinawngkaisak khollo uh hi. Inn sung khan khat peuhpeuh ah na lutma-in kiuh (knock) masak hamtang ding ahi hi. Mi pawlkhat in inn khatpeuh ah a hawh uh ciangin a inn uh hoihsa lua, kipahpih lua ahih manin room khempeuh ban et kawikawi thei hi.\nZan nasema a tawlnga, a ihmu khawng a sungah om thei ahih lam mangngilh hetloh ding ahi hi. Tua dana a ban et kawikawi nuam ngiat i hihleh a kongkhak beek kiuh masak ding kilawm mahmah hi. Amau innkuan ahilo midang khawng in a room saapsawn cih zong om thei ahih lam mangngilhloh ding ahi hi.\nUS pen nasep mahmah na gam ahih manin ni khat nai 24 pen nasep hun nam thum bangin khen uh hi. Zingtunga a kuante 1st shift kici hi. 1st shift-a nasemte pen zingtung lol mahmaha nitak lam zong nasep hong ciah baih zaw deuh pah uh hi. 1st shift nasemte pen thawhbaih kul ahih manin nitaak zong lumbaih nuam cih zong theihpih huai hi. Sun khit deuha a kuante pen 2nd shift kici hi. 2nd shift a nasemte pen kuan hak ahih manin zankima hong tungkikzo pan hi. Hong tung hak ahih manin zingsang thawh zong baihsalo pah uh hi.\nZingsang a thawhhak pen a kizenlo cih bang hipah samlo-a a nasep tawh kizui-a ihmu hi mai hi. Zin siate in hun i zat ciangin pulpit tung khawng panin “Ka zinte zinglol kei lua” cih zong hoih hetlo thei hi. Zan nasemte om leuleu-a tuate pen night shift ahihkeh 3rd shift kici hi. 3rd shift nasemte pen zan sung teng na semin sun ciangin ihmu zaw uh hi. Tua ahih manin 3rd shift nasemte kiangah suun khawngin vahawh ahihkeh phone khawng tawh hopih themthum lehang kisuan huai mahmah hi.\nPhone Zat Dan:\nNasep hun kibanglo, man hun kibanglo ahih manin phone pen a thupi lua ahih kei leh message khak masa photin i hopih nopna thu gen masa lehang hoih zaw hi. Lup hun le thawh hun kibang khollo ahih manin phone hona ah zong pilvan huai mahmah hi. Kikhopna, meeting neihna sung khawngah phone hong kisap leh kisanglo-a, sanloh theihloh vai thupi mahmah ahih leh a pualam ah pai-in kisang pan hi.\nMipi laka phone ging vangvang khawng zumhuai kisa ahih manin ahih theih leh phone pen silence (a ginglo) ahihkeh vibrate (a lok) dingin kikoih zaw hi. Tua bek thamloin mi khat peuh phone i sap ciangin a let theih kei uh leh zong voice mail (kam khumh) ahihkeh text message (lai-at) tawh i sapna a hang theihsak zong ngeina hoih mahmah khat ahi hi.\nNikten Puansilh Dan le Hunzat Dan:\nUSA pen suahtakna gam ahih manin nikten puansilh lamah suakta mahmah lel uh hi. Ahi zongin a kilawm a kituak cih om thei veve hi. I kikhopnate khawngah amau om dan, kizep dan, nikten puansilh danin om thei lehang hoih mahmah hi. Tua bek thamloin hunzatna, teci panna khawngah pilvan huai mahmah hi. Banghang hiam cihleh i hunzatnate live khawng pana a kikhah na hi thei-a record zong na kibawl sitset thei hi.\nKammal Kilawmlo Pawlkhat:\nCrusade cih kammal tangin revival, khawmpi, biakpiakna cih bangin kammal a kilawm a kituakte zat ding hoih zaw hi. Mivomte pen Negro/ Nigero/ Niger cihloh ding ahi hi. Banghang hiam cihleh tua min pen tualniam min ahihkeh sila min dan khatin ngaihsun uh ahih manin amau zakna ah kammal kha mahmah khat ahi hi. Dal Lam Mang (Logos Life)\nPrevious: Misi nupikhat kivuiding in ahankuang aki doptoh laitak kiasuk in atapa denglumkha citciat\nNext: June khasung huihpi guahpi hangin Myanmar gamsung ah mi 19 si, tulsawmval cimawh in om


url: =Uploaded by luangelmomno\nVolume 6, Issue 19 October 16, 2011\n“Mi khat in kimawlna sungah a tum leh, a ngeina bangin phatakin a tai kei leh, lukhu kipia lo hi.” Timothy Nihna 2: 5\nGamthumna a lengkhin tampi sung veve pan, Malaysia ah, manpha tak leh thupi takin tampi aa ding sepkhiatna a nei Zomi makai khat ahi Pa Tual (Tual Khan Lian) leh a tate-in October 11, 2011 ni-in, UNHCR leh IOM te vaihawm sakna tawh USA gam zuanthei uh hi. Leng naidah lecin cih kawmkawm, nang sepding tam hiveh aw cih kawmkawmsa mahin, lungdam pihna tawh khut kivan himai hi. ZAM Social Welfare makaipi 2010 November kha aa kipan Zomi Kipawlna ah EC khat hong hihtak ciangin, EC teng thukimna mah tawh Social Welfare lam makaipi dingin kiseh aa, US a len’ dong mah, a sep sung khempeuh ah matutna tampi ki muthei hi. Asep leh bawl tampi sung panin, a hunsim aa omden kimat-kihen tuak aa cimawhte aa ding leh galtai mi hihna tawh simmawhna thuakin khasum ngahlohna athuak Zomi tampi aa ding ma pang ngam beklo-in, a sepzia vaihawm zia zong kiva mahmah hi. ZSM lutangpi Zomi Genvai Kipawlkhopna (ZSM) ah makai panmun neisa ahih mah bangin, 2011 March kha aa kipan Lutangpi ding muang takin a ki-apna pen, gamthumna a len’dong, khuazan, guahzu cilo, kei kum tawh kituak kei cilo, paulap neilo takin, a dah a kap innkuan tampi aa dingin muanhuai leh lungdam kohkoh huai takin, a hunte, khua sung thu atelnate leh gammite kam a siamnate manpha penpen in zangthei hi. ZSM Lutangpi a sepsung khempeuh ah, makai sepna ding mun leh a kisap ciang nungzui sepzawhna zong lakzo lua ahih manin, hunbit a seppih khempeuh in nasep khopna nuam mahmah, citek hi. Zomi veizia a sepna tawh lakthei Malaysia ah a hunhunin sihna atuak Zomi ki-om toto mai hi. Tua kawmkawm in, ei pawlpawl, Zomi veikei teh, hong kici leh a zanuam deklo ding pawlkhat om ngel ding hihang. Dahna, kahna vai ii a nungzui mikim sepnop hetloh vaihawm ding thu tampite pen ciang, Zomi ih veina pen paulap tampi tawh kizom theilel hi. Inntek bangkua vaihawm pih ding genloh, va hehnem ding, hanmual va tan’pih ding ciang zong paulap tampi kinei thei lua lel hi. Ei pawlpawl, Zomi vai awlmawh mahmah ci kawmkawmin, dah leh kahna a omlam a theikhalo om zelzel lel hang. Hilam ah, Pa Tual pen etteh tak mahmah hi. Makaite a muang makai ZAM hunbit palai seppih dangte tawh teh na’ngin a hampen ahih hang, nasep leh zumvai vaihawmna tuamtuam ah, naseppihte khatpeuh tung ah upmawh khialhna leh hawmthawhna, thanemsakna kampau, gamtatte zanglo hi. Sum leh pai vai-ah zong, panmun neite muang hithiat lelin, mimal muhzia leh kipawlna dinmun khensiam hi. Lungdampihna Hun a manpha aa zatzia tuamtuamte sung pan mipihte aa ding nitha sanglo aa hunbit aki piakkhiatnate khempeuh, Zomi bupin ih lungdam angtan’ pih mahmah hi.\nElectronic Tongdot Kingahta Electronic Tongdot\nkhat RM350 tawh ki vaikhak thei hi. Khutpek cia khawng pha aa, kammal (3,000) val kihel hi. Mikim zattheih dingin a zatzia haksalo hi. Eilai pan Manglai, Manglai pan Eilai dottheihna, Manglai pan Kawllai, Kawllai pan Manglai, Medical English Dictionary, Idiom Dictionary, Indefinitive Verb, Dialog Study, Calendar, Words Study, Calculator, Time, Alarm, Game, Mathematics Formula & Chemistry Symbols cihte zong kihel hi. Kikhakna hamsa aa, a masa mal (10) hong tungteng beipah hi. Hong tun’kik teh a ngahthei pah dingin, leikholhna, khamkholhna tawh vaihawmna ki pankikta hi. Hih phone te-ah ki vaikhak thei hi; 014 644 9612, 012 620 2125, 016 293 9027 Ngetna: Yangon pan Malaysia hong hawhding, hih ivan dingte hong puaksakthei a om leh, hehpihna tawh ZAM nong zaksak ding uh, ma pan’khopna kong zawn uh hi. Maban Dawptheihzia Athak Mi za tampi-in RSC/DHS dawp ding a omna hangtawh security lam lunghimawhna-in, RSC maban pen, ei mim al t ekin, E-m ail <KLInquiries@rescue.org> leh Phone (03 2141 5846) tawh ki dawptheita, cih thu RSC in tangko hi. Zomi Naupang Leh Faisal Cup ZEC in, 2008 aa kipan Faisal Cup kumsim kilut in, hih kum li te sungah tukum 2011 pen ZEC min tawh Zomi naupang football leh netball kidemna alut a tampen kum ahi hi. Minam dang tampi tawh kidemna-ah Zomi naupang 70 valin minam tawi-sang thei uh hi. ZEC Panpih Ngetna Pa Zam Za Dal (Thal Mual Khua, Sukte Beh) ii tapa lina Cin Khan Mang @ Mangpi @ Peter Mang (Kum 39) pen, Malaysia aa om khuapihte tawh aki thuzak tawpna pen March 4, 2011 hi-in, innlam a ciahloh kum (16) valta hi. Kizoptheihna a neikha khatpeuh in anuai aa phone nambatte-ah nong zaksak ding uh panpihna kong ngen uh hi; Hang Lian (010 215 5371, 016 303 0750) NASEP Sepna ding - Ak khawi (Muar); Khasum - RM800; Ahun - 8am-5pm; Omna pia; Anvak; Pasal (2) kideih; Kizop theihna ding: 017 725 8814 Manglai Sinna Kipankikta Ding UNHCR-CDU pan hong vaihawmsak uh manglai mangkam sinna pen, a sin masate-in limtak sintheih uh aa Zomi (7) in Zawhna Laipi ngahthei uh hi. Vaihawmnasa ommah bangin, hih laipi pen UNHCR pan ulian penpa ngiatin suaikaii (sign) ngiat in, laisinna a zo taktakte bekmah pia uh hi. October 18, 2011 ni aa kipan Tuesday leh Thursday nisim, 3:30pm-5:30pm Manglai Hilhna hong zom leuleu ding uh hi. Amun lui ZEC-Maharajalela (ZAM zumnuai) mah hiding hi. Pausiamna a lunggulhte kisang lai hi.\nGaltai Card Kimu Vung Gin Khup 791-10C01477 UNHCR Pan Kikan Thang Tawh Kim 791-09C03098\nZSM (Zomi Genvai Kipawlkhopna)\nLutangpi Pa Tual Khan Lian Pahtawina: ZSM (Zomi Genvai Kipawlkhopna) Lutangpi Pa Tual Khan Lian in October 11, 2011 4:00AM hunin USA hong len’santa ahih manin ih lungdam pih mahmah hang. Amah pen lungduai, citak leh minam a deihsak a kipia khiazo, nasepna-ah gensiatna ding mal khat zong om vetlo-in, tangzang mahmah aa, nasep khop nuamin ki mazang mahmah ahih manin Pahtawina ih pia hi. Lutangpi Thak: Ama hong gamthumna hong zuatsan teng kikumin lutang neilo hitheilo ahih manin, ZSM Quarterly Meeting A (3) Veina 2011 Thukhensatna Ref. No. ZSM/2011/15 (2) na tawh Rev. Philip Pum Khai pen Lutangpi hong sepsak dingin kiseh hi. Tua ahih manin ih masuan ah zong gualzawhna ih ngahna dingin Zomi bup ma pangkhawmin thu ngenkhawm toto laiding hihang. Kipawlna Kilam Zia leh Nasep Zia: Zomi Genv ai Kipawlkhopna pen 2009 October in kipan khia aa, Malaysia aa om Zomi Biakna Pawlpi a om khempeuh phial leh Khua Kipawlna a neizo Khua teng tawh kipawl khawmin na ih sepna ah tuni ciangdong ki mazang mahmah ahih manin Zomi te aa dingin a sephuai mahmah nasep khat ahi hi. ZSM in kipawlna ineih ma aa ih minsiatna, mindaina, ih minam bup mai zumhuai ih tuahnate khempeuh hong beisak tuam hi. Kipawlkhopna a omkhit aa kipan in tuni ciangdong Zomi a si (37) bang kiphata hi. A tamzaw tham (pawllutna kum 1 RM12 a khiate) ZSM ma pan’na tawh han ki tangsak hi. Mi khat hanmual ih tan’sakna dingin sum RM2500 pan RM3500 beiden hi. Pawllut kha nailote zong athu leh ala ki vaihawm sak, kidelh veve aa, hantan’ theihna ding sumbei khempeuh amau leh amau ki sikin hanmual dong mah kikha veve hi. ZSM Kum: ZSM kum pen January pan December kha ahih manin a sawtlo December khabei ma-in kitelpi kinei kikta ding hi. ZSM kum tawh kizui-in ih member fee RM12 pen a hun ki beisak ahihi. Khasim Kizopna Sum: Khasim kizopna sum pen Biakna Pawlpite leh Khua Kipawlnate-in kha 1 in RM20 ta khia ding ci-in ih thukimna a omsa pen azui kitam hetlo ahih manin lung nophuai hetlo hi. Tua ahih manin ih thukimna omsa pen apia nailo leh a tellote-in hong kan un la hong khia thei le uh cin, zum lamte ki nak lungdam mahmah ding hi, cih zong hih lai tung panin kong theisak nuam uh hi. Akhia nailo teiteite kumcin’ kitelpi ma-in phone tawh khatvei kong remind kik lai ding uh aa, hong khia nuamlo teiteite tawh mai lamah thukimna ih bawl nawn kei ding hi. Ih vekpi-in ih thukimna zuithei le’ng kikhangto zawtham ding cih ngimna ahi hi. Pawllut Zia: Zomi bek ki lutsak hi. Zomi siang ahilo (mix) te a nu/pa khat zawzaw Zomi hi hamtang ding hi, icih ciangin ei minam pihte ki-etna, ki huaina, ki khualna ahih luatlam kimu theipah dingin ka um hi. Tulai takin mi namdangte ki lutsaklo Zomi asiang sitset 5,000 (tulnga) bang kiphata hi. Minam dangte lutsak nuam hile’ng member tam mahmahta ding hi. Tuni ciangdong mah ei mite ki zolzol kullai hihang. Mailamah hih sepkhopna hoih ih awlmawh kei leh minam dangte ki lutsak leh en mun ih ngah zo nawnkei theiding hi. Jeisu in Judah mite aading hong pai hi napi, a mite-in sang nuamlo uh ahih manin Gentile mite kiangah hong kihei ih batkhak ding lauhuai kasa hi. Tua ahih manin pawllutna RM12 pen kiman lua mahmah ahih manin pialel lehang kisumh lua tuan hetlo ding hi. Laibu Len Makaite: Kipawlna tuamtuam pan leh Biakinn ah laibu (voucher) tawh mimal hong kaihkhopsak makai teng leh Siate tungah lungdamna iko hi. Amau zong zum aa tu makaite mah bangin thaman kipia, sum tawh kiguai cihbang hituanlo aa, deihsakna tawh amau mimal kiphalna leh kipia khia-in a mipihte aa dingin hong ki piakhia uh ahih manin amau tungah ih lungdam mahmah hi. Zum hong phakna ding hun tampi bei, gimna tawlna tam mahmah uh hi. Tuabek hilo-in a kaihkhopsa\nOctober 16, 2011 uh sumte zum ah puaklo-in akhut tung vuah sawtpi koih aa, tua mite khat peuhpeuhin deihloh penin sihna a tuahkhak leh tuapen zumte-in van ki puakpihlo ding hi, cih thukhun om ahih manin makai pawl khatte-in a mi sazian uh SMS tawh hong puak masa uh hi. Gamlapi panin lamsap tampi bei-in mi nih khawng hong puak ding uh zong ki thaman lualo ahih man leh ki theihsiamna hang hizaw hi. Zomi A Si Vekpi: Misi khempeuh a vekpi-in ZSM in a sum a pai beiteng kisik ahih pah kei hangin a tamzawtham kisik aa, pawlkhatte ZCF Canaan, pawl khatte a nasepna pute (Boss), pawlkhatte amau leh amau kisik uh hi aa, tuate sungah 2009 sungin mi 3, 2010 sungin mi 20, 2011 January pan tudong mi 14 phata hi. Hanthotna: Mi pawlkhatin kei sih sawmlo ka hih manin pawllut kullo hi, cithei uh hi. Pawllut nuamlote tata mah aki buaipih denzaw ahih manin pawllutna sum na khia lecin lung muanhuai zaw pek hi. Nang pawl na lut noploh manin dong tuahna khat nei lecin a omlai na u leh nau, na khuapih tuipih teng leh na beh na phung teng bekthamlo, ih kipawlna nasemte mahmah zong buaisak na hih manin pawllutna RM12 na khiat pen nang tektek ii vai-ah aki zatkhak kei leh nang a hampha hi lecin aa, (a beisa kumte bangin ngaihsun pak le’ng) ih mipih ih sapih kum khatin 20 val bang a site aa dingin na mapan’na, na galna hipah lel ding hi. Tua sum 12 pen, nang khatvei anne lecin beipah lel hilo hiam! Tamlo lua mahmah lel hi. Pawllutna sum pen January pan December kha sung hi aa, October kha-in na piak hangin December kha ciangin ahun beita ding ahi hi. (Pawlkhatin mai kum October kha ciang beipan ding sa kha uh hi.) Icih ciangin khia nawnlo-in a lakik zawtham zong ki-om veve lai hi. (Eima zat tektek ding mah isak lohding kisam hi!) Nang na zatkhak kei leh nang a hampha hi cin aa, mipih a si teng na galna bangin na ngaihsut theihding kong deihsak mahmah hi. Kizopna: Lutangpi: Rev. Philip Pum Khan Khai (017 329 6379) Thuvanpi: Kap Lian Thang (012 620 2125)\nProject Self HELP Kipanta Ding\nUNHCR leh HELP College pan vaihawmnate lemtang theiin, October 10 leh 11 te-ah pilna sinding aa min pia khangnote khatkhatta-in dotna-dawnna neithei uh hi. Interview cih ciang, pilna sinzo ding mahin na theihna a kicing hiam, cingkei hiam cihte hikhin lo-in, banghang in hih pilna sinnuam na hiam, bang sepsawm na hiam cihte leh mangpau, manglai bangciang theikhin cihte etpih uh kici thei ding hi. Khangno interview lut khempeuh thalawpna ngahbeh tuam pah uh hi. Malaysia gamsung aa pawlkhat bek ii sang kahzawhna mun khawngah pilna, siamna thupi a sinding khatin mangpau, manglai mahmah, lai kihilhte telkhopna ciang a neihloh phamawh hi. Tua ahih manin, a tamzaw pen Mangpau sinna mah a kah masak phot ding deihsak zaw uh hi. Vocational Training dan ahih hangin, College aa sinding hita ahih man un, ei mangpau theihsa ciang pen kicinglo hilo na pi, hun saupi aa dingin a bul kiplo ding leh a zaizaw ih theihloh ding hong deihsak lo uh ki cithei hi. Tua hi aa, October 31, 2011 ni aa kipan Manglai sin kipanta ding uh hi. A Sia dingte uh pen leitung pilna lamah Master ngahsa, Doctor ngahsa vive hipah hi. Manglai sinzawh ciang adangte zong sinzom theiding uh hi. Zomi tawm mahmah lai Hihbang hamphatna kihong pen a kan velvel, a delh velvel Zomi tam nailo bilbel hihang. ZEC mapina zui-in min a khum leh interview alut pen Zomi (9) bekbek kipha hi. Adang Zomi naupang ZEC sang kahlai (34) te ciang lah a kum cing nailo deuh tawh, UN ngah nailo tawh hi-in lutthei nailo uh hiphot hi. Bangbang hi leh, Zomi te aa ding hong kizom toto ding lamen hang. Theihsakna Hih October 31 ni aa kipan dingte-in sinna hong zawhkhit uh teh, alom nihnate kipan theipan ding, ci uh hi. Tua aa ding form ki fill up khol thei hi. A hunding ahih leh ngakkul ding hi.


url: =Glenpool Public Schools - School Nutrition Program -Zomi\nParents : School Nutrition Program : School Nutrition Program -Zomi\nSchool Nutrition Program -Zomi\nWarrior Cafe Meal Prices 2019-2020/Warrior Cafe An man te 2019-2020\nElementary (PK pan tan 5) te' zing an $1.75\nElementary (PK pan tan 5) te' sun an $2.50\nMiddle/High school (tan 6 pan tan 12)te zing an\nMiddle/ High school (tan 6 pan tan 12) te sun an\nA kikhiam zing an $0.30\nA kikhiam sun an $0.40\nZum nasem te' zing an $3.00\nZum nasem te' sun an $4.00\nLengla te' zing an $3.50\nLengla te' sun an $4.50\nA tung a kilak an man te ah bawng nawi kai khat man ki hel hi. Bawng nawi hai khat na deih beh leh $0.30 tawh kilei thei hi. A la carte ah na duh an nam a tuam in a man piak beh in ki lei thei ding hi.\nAccount Restrictions/Ciang Tan Na Te\nSangnaupang te' an a lei na ah an deih zah zah lei theih na leh leiloh ding ciangtan na Nulehpa in tel sak theih hi. Tuabang in sumzat zia na ciangtan nop leh hih form. ah a kisam bang in at in hehpihna tawh Glenpool naupang te anpiak na zum ah ap in.\nHih restrictions (sum zat ciang tan na te) pen na sangnaupang te' ading in hih loh phamawh thukhun hilo hi. Hih pen sangnaupang te' sumzat zia nulehpa ten deih zawk zawk teel theih ding in kikoih ahi hi.\nImportant/Theih Ding A Thupi\nNa sangnaupang ii sumzatna (account) ah sum deih bang bang in zat theih loh na ding ciangtan na (restriction) aom leh laih ding cih zum te' tung ah a ki gen ma teng tuabang in ki koih suak ding hi.\nGlenpool School District Nutrition Program/Glenpool Sang Huampi Cidamna tawh kituak an piak na nasepzia (geelna)\nNaupang khempeuh in sun annek ding kisam hi.Thukan tel pawl khat in a muh khiat na uh ah nau pang te a gil a kial ciang lai sinna ah haksa sa uh hi ci hi. Naupang khat a gil a kial ciang in a tha bei in lung ham baih a laisin na ah lunglut zo nawn lo hi. Sangnaupang te ading in cidam na tawh kituak tha om an nek na in a laisin na uh ading in thupi mahmah hi.\nSang inn a sun an pen sangnaupang te' kum tawh kituak in ni khat a an nek ding (Recommended Dietary Allowances (RDA) ) seh thum suah seh khat ta kipiak zawh nading in kigeel ahi hi. Kum tawh ki tuak in an a ki pia zah tek ngah ding uh a,ahi zongh in sangnaupang te' kisap na tawh kituak in an tamzaw zongh ki ngah thei veve dinghi.\nSangnaupang te' ading in manpiak loh ahikeileh a kiman zaw a an nek na ngah theih nading ngetna (siauhna) a ki sap hun hun in na nget ding uh tha kong pia uh hi. Tuabang in nasep na hang in phattuam na tampi tak om hi.\n1. Na siauh a phal na nangah na in sang ading sum ngah beh na hi.\n2. Na siauh a phal na nangah na in nulehpa in sum piak kul lo ding cih na hi pah hi\n3. Na siauh a phal na nangah na in naupang a ding in manpiak loh ahkl a kiman in cidamna ading insurance ki ngah thei cih na hi.\n4. Na siauh a phal na nangah na in phone zongh a kiman in ki ngah thei cih na zong hi.\nMaressia Range Virginia Mohn\nDirector, Child Nutrition Executive Manager, Child Nutrition\n918-322-9500 x529 918-322-9500\nSang an a mawk na in ngah theih na ding siau na lai tawh ki sai dot nop na ngeih leh Maressia Range hih phone numbet tawh ki dong thei hi. 918-322-9500 X 529


url: =Mincip dalnang Vetiver System ~ Pau Do Lian :: ZOMI DAILY\nposted on 26 April 2018 at 12:00 am Lomkholna: Article, Paudolian\nKawlgam khamtung Zogamte ah tuukhun (rainy season) simin khualzintuak na-ah ihlung himawh pipen mincim (landslide) ahihi. Ih Zogam mualsangtung, tuipi pan pitulguk kim ahihman in guah atamsim in mincim haksatna kituak gige hi.\nKhuapi kikawmtuak na hoihleh sumzonna nekzonna nuamtuam a van man zong nuamtuam ahih manin gamkhangto te ah engineer siamte in hoih takin bawl uhhi. Lampi hoih ding cianggeel thei mahle uh mincim lohna ding pen geelhaksa mah mah uh hi.\nAlungdam huaithu khatah, Vetiver kici lopakung namkhat om a tua in hawktui hanga mincipna, guahtamluat mana mincipna, leh lampi mincipna te ading in nalianpi sepsak hi. Vetiver, (Chrysopogon zizanioides), Khuskhus zong kici a, Poaceae kung tawh kibang agui/zung (root) in thau (oil) nei a paknam tui (perfumes) inkizang thei hi. Asia gam muntampi te ah kimu thei hi.\nChin Charity saina nuai ah Kawlgam vice president Van Thio in Australia a om Chinmi tekiangah “nagam leh namipih te uh na it uhleh hih semun” ci in vaikhak a, tua mahbangin Australia a om Chinmi te in Chin state sungah hih Vetiver lopa kung suan kipan ta uh hi. Hih lopasuan na ii ngimna in, highway, lamlian pite minciplohnang ahihi. Amakai khat uh ahi, Renny Ceu L Mang genna ah\n1. HBA kung 2500\n2. HBC kung 2500\n3. Zion kung 2500\n4. CARD kung 2500\n5. Dawrlun sangkung 2500\n6. KHuahlun sangkung 2500\n7. Tedim kung 2500\n8. Matupi kung 2500\n9. RC huang Haka 1200\nLeh akisam lai ding 1200 cihbangin semkhia uh hi. Tulai tak Myanmar Vetiver Network makai, U San Win in Surbung (Chin State Airport) vanleng tualpi geei akho/kipnading in asuan laitak ahihi.\nVetiver lopa kung suanna hangin mawtaw lampi phung’ (wall) sang leikiplo namunte, leisaihangin mincipbaih nate ah kisuanleh alopa zungin thukpitak leisungah tum ahihman in leikipsakzo hi. Thapnamtao khuaneu, southern Thailand ah kisin ngeihi.\nTuakhua neu omna pen buannawng leh mincip nahang in alauhuai namun hi a, vetiver lopakung lampikenna (slopes) te ah sin uh hi. 1993 kipan Vetiver system Thailand highway te ah zanguh a, sumtawm bei leh ahoihpen in ciamteh uh hi. (Sanguankaeo et al., 2003, 2006, 2011) Leikhauh akisapna lampite adingin vetiver lopa kung in hoihsakzo hi.\nGuahtam theihna (high rainfall) leh singkung omnawnlohna (deforestation) munte ah lampibek thamlo inn mincim, nangawn tampi omhi. Abeisa 2015 lai in Chin state, Khamtung ah tuicin tung kici a ataktak in mincipna hang hizaw hi.\nGuahtam nakhempeuh mincim hituan lo in leinipna leh akenna (slope) munte ahihi. Tuabang mun ateng Zomi te adingin azat huai vetiver ahihi. Kawlgam Vetiver vaisai U San Win kiangpan information acingin kikan thei hi. By Jeffrey Pau Do Lian\nPrevious: USA, Maine State ah Officer khat kikaplum, akappa matding in kizonsan\nNext: Yangon, Hlaingtharya ninpaihna ah meikatzawh ni 5 phakhin in kiphelhzo nailo, mi 15 zato tunlawh


url: =LESSON 3 Oct 10–16 ~ MUC\nLESSON 3 Oct 10–16\nAdmin 4:49:00 PM Articles, Sabbath School Lesson\nTHUKHAM IN LAIHILHSIA BANGIN\nTu Kaal Sung Sim Ding; Thkna.. 6:5; 31:9–27;Rom. 3:19–23; Mang.12:17; 14:12; Mark 6:25–27; Heb.5:8.\nKAMNGAH: “Note Topa Pasian,na lungsim khempeuh uh, na nuntakna khempeuh uh leh na thahatna khempeuh uh tawh na it ding uh hi” (Thuhilhkina 6:5)\nPaul in Galatii pawlpi tungah thukham zuihna tawh Pasian dikna ngahsawm ding ahih lohna vauhilhkholhna hih bangin gen hi: “Tua ahihleh Thukham leh Pasian thuciamte a kilehngat ahi uhi hiam? Hi het lo hi. Mihingte tungah hong kipia Thukham in nuntakna taktak hong pia thei hileh tua Thukham zuihna hangin mi khempeuh in Pasian tawh kipawl theihna ngah ding uh hi.”Gal. 3:21. Thukham in nuntak theihna hong pia thukham om ahihleh tua thukham in Pasian thukham simloh thukham dang hi lo ding hi. Ahi zongin Paul hilh bel thu in, Pasian Thukham in zong nuntakna hong thei lo hi, cih thu hi. Bang hang? “Mawhna khut nuai-ah leitung mi khempeuh om hi; Ahi zongin Khrih a um mite tungah a upna hangun Pasian kamciam a kipiak theih nading thu a om hi.” Gal. 3: 22.\nThukham in nuntakna hong pia thei lo ahihleh tua thukham in bang dingin hong kipia hi ding hiam? Hehpihna kitangsap ihihna a hong lak ding, a hong theisak dingin thukham a hong kipia hi zaw hi. Tua ahihleh thukham in mawhna hong lak, hong mu-sak ahih manin thukham in siatna bek pulaak hi lo ding hiam? Tua bang hi lo hi. Thukham in nuntakna kingah theihna lampi hong lak hi; Khrih hong mu-sak hi. Tua hi -in pilsinna mantak in hehpihna lampi, upna thu leh Khrih thumang dingin a hong makaih hi. Tu kaal sung thusin ding in Khristian pilsinna-ah Pasian thukham dinmun i pulaak ding hi. Thukham in nuntakna hong pia thei lo hi. Ahi zongin upna, hehpihna, Pasian hong itna hong hilh hong mu-sak hi.\nPASIAN IT DING LEH KIHTA DING\nThuhilhkikna Bu sungah Moses in khangthakte kipatma Israelte in Kamciam Gam a luahma, a nunung pen a thuhilhna kimu thei hi. Moses in Israelte adingin limtak hilhkholhna leh thuhilhcianna nei hi.\nThkna. 31:9–13 sim in. Topa kihta ding cih thupiak a khiatna in bang hi ding hiam?\nPasian in Israelte tung pan ngetna khat nei-in a thukham a piak ahi hi. Amaute in Pasian thupiak a mangngilh loh nadingun Pasian in amaute makaih hi. Hih munah Pasian in a lungduai pilna tawh kidim Laihilhsiam Pa hi. Pasian in a hilhsa thute mah hilh kikkikin, a kamsangte leh ama nasemte in zong tua thute mah pulaak kikkik uh hi. Thuciam Lui sung a thute in Pasian in nuntakna lampi zui dingin a mite a hong hilh thu sim loh thudang om lo hi. Khangsawnte in Pasian thupiakte siksanin pilsinna nei ding uh a thupi-na Moses in limtak hilh hi. Tua bangin pilsinna-ah thunih pulaak hi. Amasa-in a tate un thukham za ding uh hi. Zakna tungtawnin Pasian kihtakna nei ding uh hi (Thkkna 31:13).\nAmasa-in thuhilhna za-in, tua khitteh Pasian kihtakna thei ding uh hi. Thukham a theihna uh in lau-na piangsak pah ding cihna hi lo hi. Topa kihtakna theihkul sinkul hi. Moses genna-ah kihtakna leh lau-na in pilna ngah nading lampi hi-in, tua kizopna hang a gah hi pah lo hi. Na Topa Pasian na lungsim khempeuh uh tawh, na hatna khempeuh uh leh na nuntakna khempeuh uh tawh na it ding uh hi, cih thupiak ngaihsun lehang “Topa kihta” un cih thupiak in bang hi ding hiam? (Thkna. 6:5). Naupangno khat leh a pa kizopna tawh kigenteh thei hi. Pa in ta tungah a itna lakin, limtak kemin don hi. A gen bangin sem a, thutang hi. A pa sawl mang lo-in, a khialhleh a khialhna bangin thuak hi. Topa itin, nhi ah ciangin a ta in gamtatna bangin thuak hi. Pa itin i kihtak bangin Pasian zong itin Amah kihtakna in itna tawh a kilangneih hi lo hi. Pasian theitel semsem hi lehang Amah i it semsem ding hi; bang hang hiam cihleh Amah in hoihna tawh kidim hi. Tua kawmmahin Topa thei semsem hi lehang Amah i kihta semsem ding hi. Bang hang hiam cihleh Ama siantho-na, a dikna i muhtel tektek ciangin mihing in mawhna tawh kidim ihihna kiphawkin, ngah dingin a kilawm lopi mah hehpihna i ngah manin suksiatna tawh a kipelh thei ihihlam i phawk ding hi.\nNA LANGAH TECI\nMoses in a sawt lo-in si ding cih a theih ciangin a nusiat ding a mipihte mailam thu ding lunghimawhna tampi nei hi. A nusiat khit nungah a mipihte in Kamciam Canaan Gam luah ding uh hi, cih mukhol hi. Kum tampi sung a ngak uh khapsa gam sung a teenna uh panin zong Topa langpang ding uh hi, cih mukhol hi.\nThkna.31:14–27 sim in. A sihma-in Moses in bang kigingkhol hiam? Bang himawhna lianpi nei hiam? Koi bangin a lunghimawhnate pulaak hiam?\nMoses thu vaikhak in laihilhsia khat in ama khit laihilhsia dingte a makaihzia tawh kibang hi. Laihilhsia khat in a sangnaupangte gamtat zia le tong theitel mahmah hi. Ama om lohkalin phengphi kei unteh, cih lungmuangsa-in nusia ngam lo hi. Moses zong tua bang mahin thuciam singkuang a pua Levi mite in, thuciam singkuang gei-ah teci hi dingin Thukham Laibu koih dingun vaikhak hi. Moses in ama khit a makai sem dingte tungah a thu-in gen ziau lo hi. A gen thute teci nei dingin koih hi. Moses in Thukham Laibu pen mihing bangin kampau thei, lungsim a khel thei vangliatna nei tawh kibangin pulaak hi.\nThukham in amaute langah teci a om cih thu ngaihsun in. Koi bangin hih thu Thuciam Thak in pulaak hiam? Rom. 3: 19 – 23. Koi bangin thukham in hehpihna kisam ihihlam hong theisak hiam?\nThuhilhkikna 31 sungah Topa in Moses tungah a pulaak thute Moses in la-in sak dinga a gelh hi. Moses in a mipih Israel mite tua la a hilh kul hi. “Thukham in Israel mite langah teci-in om hi. Pasian in zong Israel mite a thuhilhna ahi hi. Tua la a sak uh ciangin mi khempeuh in Topa vangliatna mu uh hi. Mimal khat ciat in tua la a sak uh ciangin amau le amau kisittel pah uh hi; Topa gen thute zong thei pah uh hi.\nPasian hong ompihna tawh a thupiak nuntakpih hi mah lehang, bangci bangin thukham in i langah pangin mawhnei mi ihihna pulaak hiam? Thukham in i langah teci pang ahihna thu in hotkhiat kisam ihihna bang pulaak hiam?\nNOTE NADAUPAI NADING UH\nLai Siangtho thu khempeuh in Pasian thukham thei-in zuihna hangin thupha-te hong hilh hi.\nJoshua 1:7, 8 sim in. Topa in Joshua tungah bang thu gen hiam?\nKoi bangin tuni tuhun-in tua thu guipite nuntakpih i hiam?\nJoshua in Canaan sung a lut ding ciangin Topa in hih bangin thu pia hi:\n“Thahat inla hang inla, ka nasem Moses in nang hong piak thukhamte khempeuh tawh kizui-in na gamtat ding limtakin ngaihsun in. Na pai-na peuhah hoihtakin na lamzan theih nadingin tuate khat zong pelh kei in,”ci hi (Joshua 1:7).\nThupiak bangin nuntakna gah matut lawhcinnate in tuhun leitung lawhcinna tawh kibang lo hi. Tuhun mi lawhcing ci-in a kiciamtehte in midangte sep loh a sem theite, kuama ngaihsut loh a ngaihsun theite, amah leh amah a khua-sa theite hi. Masuan khat peuhah lawhcin nading midangte sangin siam zawk kisam hi; mite’n lauhuai dinmun hi, cih taleh lau lo-in mainawt ngam ding zong kisam hi. Ahi zongin Pasian mai-ah lawhcin na in leitung mite lawhcing, ci-in a ciaptehna uh tawh kibang lo hi.\nMang.12:17; 14:12; Romans 1:5; 16:26; James 2:10–12 sim in. Tuhun aa dingin Pasian thukham nuntakpihna tawh kisai bang hong hilh uh hiam? Thukham zuihna hangin a hong kihonkhia hi lo hi. Tua hi mah taleh bang hangin thukham hong sawl bangin nuntak ding thupi hiam?\nKhristiante in Thuciam Lui, Thuciam Thak leh Pasian thukham a zui dingin sapna ngah mite ihi hi. Thukham palsatna in mawhna hi-in mawhna in gimna, natna, tawntung sihna hong tunpih hi. Pasian thukham a palsatna hangin amah mah in gimna amu lo, a thuak lo kua om ding hiam? Nidang Israelte in hehpihna kisam uh hi mah taleh, Pasian thukham a zuihna uh tungtawnin lawhcinna a ngah bangun tu-in zong tua mah hi lo hiam? Tua hi-in Khristian pilsinna-ah Pasian hong hehpihna muanna leh upna tawh nuntakna-ah Pasian thukham zuihna in a kisam mahmah thu guipi khat hi lo hiam?\nMawhna thaman na tuahkhak thute ngaihsun in. Nang khialh bangin midangte in zong a khialh khak loh nadingun na phutkhak thute panin midangte bang thu hawmsawn ding na hiam?\nTHUKHAM A ZUITE THUAKNALEH HAMSATNATE\nPasian deih bang zuihna hangin hamphatna tuamtuamte Pasian thupha ngah mite nunzia tungtawnin kimu thei hi. Joshua in Pasian thupiak limtak zui-in Israel mite hoihtakin makaih hi. Topa in Israelte tungah ka thukham na zuih uhleh na daupai ding uh hi, ci-in gen kikkik hi.\n2Khang. 31:20, 21 sim in. Bang hangin Hezekiah in daupai-in tuahpha hi ding hiam?\nBangbang pilsinna hi taleh thukhun zui-a thumanna in thupi hi. Ahi zongin khangnote in thudot hau thei uh hi. Itna nei-in, thumangin, cihtak mite in banghang gimna, hamsatna thuak veve uh hiam, ci uh hi. Bang hang cih pen gen hamsa hi. Koi bangin tua bang dotnana dawng ding hiam? A lungkim ngah dingun i dawng thei kei hi. Mawhna, siatna lakah a nungta ihih manin gimna, natna tawh a kipelh thei kuamah om lo hi.\nKoi bangin a nuai-a Lai Siangtho munte i theihzawh loh thute hong huh thei hiam? Mark 6:25–27; Job 1, 2; 2 Cor. 11:23–29.\nMi hoih, thukham thukhun palsat lo mi khempeuh in daupai pahpah lo uh hi; leitung mahmah ah zong mi nuamsa hi pah pah lo hi. Thukham in thupi-in man nei hi, ci-in a kipulaak ciangin dawnna hamsa thudot om ahih manin, ‘daupai-na, “lawhcinna” i cih in bang hi ding hiam, cih tel kul hi. Late gelh pa in “Gitlohna inn sungah ka teen sangin ka Pasian inn kongcing pa ka hi nuam zaw hi,” (Late 84: 10), ci-in a genteh bang a ci nuam hi ding hiam? Tu-in zong leitung mite muhna-ah Pasian tungah a citak, Ama thukham a zui mite in lawhcing, daupai khin pah lo uh hi. I khangnote tungah i gen thu pen a hi lo thu gen tawh kibang hi.\nHebrews 11:13–16 sim in. Koi bangin thuman citak mi hi napi-in gim a thuaknate uh telthei ding i hiam?\nJESUH, EITE ETTEH DING\nPasian Tapa, Jesuh Khrih in mihingin hong nungta hi; genbaang lo-in thukham zui-in, Pa deihna bangin nungta hi. Eite aitangin a hong si dingin nungta hi bek lo-in eite etteh dingin a hong nungta hi.\nLuke 2:51, 52; Phil. 2:8; Heb. 5:8; John 8:28, 29 sim in. Koi bangin Khrih in limtakin thukham zui hiam?\nJohn pulaak thu in “Ama sungah ka om hi, a ci mi peuhmah in Ama gamtat bangin gamta ding hi”(1 John 2:6). Leitungah Khrih nunzia leh a nasep ngaihsun lehang Pa Pasian in Jesuh thumanna hangin a lungdamna kimu hi. Jesuh in genkholhnate tangtungsak hi; a nuntakna khempeuh in Pasian thukham tawisang hi. Israel mite a thuhilh teci dingin Pasian in Ama thukham gelh dingin Moses a sawl bangin, Khrih in sawltakte, nungzuite, mawhnei mite leh a mi siangthote aa dingin Pasian mahmah a hong kilang hi. Tu-in ahihleh zuih ding leh pelh ding thupiak hi ziau lo-in, Khrih in mihing si le sa-in hong nuntak eite etteh ding hi. Laihilhsia khat in a sangnaupangte etteh dingin Jesuh in Pa thu a manzia simloh a hilh ding ettehhuai zaw a dang om lo hi.\n“Upna nei hi lehang Pasian thukhamte zuih ding panin hong suakta sak hi. zuih a kul hi lo hi, ci-in thuhilh mi in upna mantak nei hi lo-in ama upmawh hoihsak thu a gen ahi hi. “ Note in upna tawh hotkhiatna na ngah uh hi.” Ahi zongin zuihna om lo upna in a si upna hi (Ephesians 2:8; James 2:17). Jesuh mahmah in hih leitungah mihingin a hong pianma-in “ Nangma deih bang hihna-ah nuam ka sa hi, ka Pasian aw. Nangma thukham ka lung sungah om hi,” ci hi (Late 40:8) Jesuh in van a kahtohma-in zong tua mah pulaak kik hi: “Ka Pa hong thupiakte zui-in ama itna sungah ka om mah bangin note in zong ka thupiakte na hong zuih uhleh ka itna sungah a om na hi ding uh hi,” ci hi (John 15: 10). Tua tawh kizom-in Lai Siangtho in “Eite in Ama thukham i zuih ciangin Amah a thei taktak ihihna hong kilangh hi……. Pasian tawh ka\nkipawl hi, a ci mi khempeuh, Jesuh Khrih a gamtat bangin a gamtat ding ahi hi,” (1 John 2:3–6.” Ellen G. White, Steps to Christ, p. 61.\nA beisa hun sangin Khrih nungzui mi hoih zaw leh midangte a hilhsiam zaw, etteh thamcing zaw, na suah nadingin bang na kisam hiam? Bang hangin i gen thute sangin i gamtat a gin ngaih zaw hiam?\nNgaihsutbeh Ding: “Itna in piansakna, hotkhiatna phungpi hi. Pilna mantak bulpi zong itna mah hi. Hih thu in nuntak lam hong lak dingin Pasian in a thukham hong piak panin kimu thei hi. A masa pen leh a thupi pen thukham in “Na Topa Pasian na lungsim khempeuh, na hatna khempeuh leh na nuntakna khempeuh tawh na it ding hi” (Lk. 10:27). Theihna khempeuh a nei, ciangtan a nei lo Pasian pen lungsim khempeuh, nuntakna khempeuh, hatna khempeuh tawh itna in a sang penpen khantohna hi. Pumpi khantohna, lungsim khantohna, nuntak khantohna-ah i sungah Pasian lim le meel a hong bawlkik hi.\nA masa thukham bangin a nihna thukham in : Nang na ki-it bangin midangte zong na it ding hi,” Matthew 22:39. Itna thukham in pumpi, lungsim, ngaihsutna, nuntakna khempeuh in Topa aa ding leh mite aa dingin a nungta dingin hong sawl hi. Tua bangin nuntakna in mite aa ding thupha suak banah ei mahmah in zong thupha lian penpen a ngah ihi hi. Angsung khuala hepkhiatna in khantohna mantak a piangsak hi.\nAngsung huaihamna nusia-in nasem hi lehang pumpi, lungsim leh nuntak buppi khangto ding hi. Pasian zia le tong sungah a thuk lut zaw semsem ihi ding hi. Vantung tawh a kituak dinmun a tung ihi ding hi. Bang hang hiam cihleh vantung in i sungah a hong teeng hi.” Ellen G. White, 2 Education, p. 16.\n1. Nidang Israelte bangin eite in zong Pasian i it ding leh zahtak ding kisam hi (Matt. 22:37; Mang. 14:7). Koi bangin itna leh zahtakna tonkhawm thei hi, cih thu na lawmte tawh kikum in. Bang hangin hih thu nih in a tonkhawm ding kisam hiam?\n2. Thukhun neihna leh dinmun-sang neihna in bang kilamdang hiam? Nangma phutkhak tawh kizui-in Advenist pawlpi in gamtat hoih ding thupi takin ngaihsun hiam, ahih keileh thukhunte in pawlpi kipumkhatsak hiam? Lai Siangtho in mimal nunzia, innkuan, pawlpi aA ding dinmun sang ding a hong hilh hiam?\n3. Bangci bangin Pasian thukham limtak nuntakpihna leh thukham zuihna in hotkhiat ngahna bulpi hi lo hi, cih thu khinkhai siam ding na hiam?\n4. Late 119 a vekin sim in. Thumanna, suahtakna, thukham, thupiak, thukhun, sawlna cih kammalte bangzah vei kigelh hiam ciamteh in. Hih kammalte tungtawnin Late 119 gelh pa in bang hong hilh nuam hi ding hiam?


url: =Mission mualsuang ~ Tdkhen :: ZOMI DAILY\nposted on 2 December 2017 at 12:02 pm Lomkholna: Biakna, News, Tdkhen\nMISSION (Missionary) i cih in biakna thu-a gamkeekte ahi hi.\nMUALSUANG i cih in tungtuanna, gualzawhna, gamkip, thukip neihna ahi hi.\nTua ahihmanin MISSION MUALSUANG cih ciangin biakna thu-a gamkeek’ zawhna, biakna thu-a kilat zawhna, biakna thu mi khempeuh zak sak zawhna, Khristian gam phuhna ahi hi.\nMISSION (Missionary)te’ gam velna:\n1. Ih sep nading gam mite’ dinmun thei ding.\n2. Ih sep nading kumpite’ ki ukna a pai pi thei ding.\n3. Ih sep nading mite’ ki tangsapna lian pen thei ding.\n4. Ih sep nading gam makaite tawh kithei siam ding.\n5. Ih sep nading gam-uk kumpite’ thuluanpih nop bang hiam cih thei ding.\n6. Ih sep nading mipite leh kumpite kikalah palai sep sak thei ding. Amau teng leh Pasian kikalah palai hi toto ding.\n7. Ih sepna gam mite in i muanhuaina, i cihtakna, i kipiak ngamnate hong theih nading.\n8. Hongit ding, hong ngai ding, hong muang ding, hong be’el ding, hong thuakpih ngam ding.\n9. Thuhoih tuamtuam muhpih ding, kipattahna hoih tuamtuam kisin pih ding. nahoih tuamtuam neihpih ding, a kumpite’ pahtakna ngah ding.\n10. Mipite bek hilo-in kumpite in zong i thu hong ngai thei ding, i thusunna pawlpawlte zong kumpite in hong phal thei ding, i si zongin amau’ kiangah i luang phum ngam ding, hongit ngiat ding, hong lunglenpih ngiat ding, nu bang pa bangin hong mu ngiat ding.\nMUALSUANG phuh zawh nadingin:\n1. Sangsia khat in ama’ pilna(standard)tungsiah lai a hilh theihloh mah bangin, ihihna ciangciang gual bekah i lawhcing thei bek ding hi.\n2. Khuata khat sungah mission i sep nopleh, tua khua sungah a omsa pilna ciang tawh i kikim ding ki sam hi.\n3. Khuapi sungah mission i sep nopleh, tua khua sunga thuneite tawh a kikim ciang, hihna, theihna ki sam hi.\n4. Myonee khat huamin na i sep nopleh, tua gam sunga thuneite gual ihih theih ding ki sam hi.\n5. Gamkee khat huam-a na i sep nopleh, a gam thuneite tawh kimaingat ngam ciang hih ding ki sam hi.\n6. Gambup khat huam-a na i sep nopleh, a kumpite tawh kithei ngam zah hih ding ki sam hi.\n7. Tan 10 ciang pen leitung in, “Sangnaupang khat a hive maw” a ci pan bek hi.\n8. B.A ciang pen leitung in, “Pilna nei khat a hive maw” a ci pan bek hi.\n9. M.A ciang pen leitung in, “Makai muanhuai hita ei” a cihte ahi hi. M.A ciang in pen gamkee khat sungah sem thei kha ding hi.\n10. Pilna namkhat bek ahi lo, buaih tuamtuam a la zote leuleu pen, kumpi gamkhat sungah a sem thei ta ding hi.\nTua ahihmanin thukhat leuleu ah:\n(1) Laisinna a sang, a kah zo lo sa limlim ihihleh phamawh lo hi. A kipumpiak ngam ngiatte’ a’dingin, a hualpi nawkna, nalamdang(miracle)tawh, khuapi guah kipeipih dingin Pasian in hong ngak gige hi. Eite in khanlawhna i piang sak dinga, i nungsangah tu-a i gengente in hong dawl’ to ding uh hi.\n(2) Pilna a sin zomzom thei, a khuak hoih, laisiam mi na hihleh, ngimna sangpi nei ta in! Kumpi gamkhat sunga nasem dingin kiging pah in! Na pilsin sungin, a mainawt dinga na muh tata, a tam theithei tawh, a kihual mawkmawk hilo-in, kiphawk tawntung nading(memorial)bawl denden in! Amau kumpi na hong sem ding, nang biakna na sem ding, lawmta hi toto ding!\nTua hileh na ma vangin ze-etnate na nawk zo ding hi. Na sikna ciangciang na gam a suak hathat ding hi. Hibang teng pen na pilsin sung mahin geel to gige in! Amaute’ tunga nasem ding na hih lam na ngaihsutna leh na mitkha ah luai den sak in! Na sep nading mun pen maingap pha mahmah in!\n(3) Na sinna a paipite ah buaih na la ahizongin, upadi na theih keileh na kipal kha den ding hi. Upadi lam zong na theih a kul ahi hi. Leitung pilna a sangpi na sin mah bangin,\nLai Siangtho zong na leitung pilna tawh a kikhaikim ciang mah sin in! Pilna a zom toto thei ding kim lai, Pasian’ na sem nuama, na ki pumpek malep khakleh, khemna(Satan’ galdaai)lianpi khat hi cih kithei in! Na hih nading ciang hi zo lo dinga hong kipaktawng sak nopna ahi hi.\nMakai dinga pilna hong kipia, mipilnu mipilpa aw, nangma’ hangin gamkhat in Khristian gam suahlawh ding ahizongin, nangma’ hang mahin Khristian gam nuam kim lai bawlsiatna thuaklawh thei ahih lam phawk den in! Mi laihawl tunglam Khristian a tam keileh, Khristian hihna bei kha ding hi. Khangno om lohna innkuan pen khangkhat innkuan ahih mah bangin, Khristian khangno om lohna gam zong khangkhat Khristian bek mah hi ding hi.\n* Thukhunlui-ah Mose in Izipt gam kumpi Faro mai-ah dinga, a mipihte a suahtakpih nadingin, Izipt gam pilna khempeuh a sin hi.\n* Thukhunthak-ah Pawl in Khristiante’ Thukhunpi, Lai Siangtho a gelh theih nadingin, pilna tungtuang a sin hi.\n* Mualsuang i cih pen a kiphuh ma-in, tua mualsuang kiphuh theih nadingin, hun sawtpi panin thu leh late, mualsuang neite’ neulai thute dong panin a kikaihkhawm toh ciangin mualsuang hong piang thei pan ahi hi. Tua mah bangin MISSION MUALSUANG phuh nadingin zong tulaitak-a pilna sin naupangnonote panin hong kipan ding ahi hi. Tdkhen\nPrevious: Interview: Khuppi (Doron Band)\nNext: Yangon, Pazundaung Township sung aom lampi 15 te One-way in kilaihding


url: =Singapore – India vanleng sungah Samsung Phone khat meikhu pusuak in ki patau mahmah ~ ZD :: ZOMI DAILY\nposted on 24 September 2016 at 10:03 am Lomkholna: News, Sawltak, Tech, World\nZanni Friday (23 September) ni in Singapore pan India gamlam zuanin alengkhia vanlengtung ah Samsung Mobile Phone khat meikhu pusuak ahih manin ki patau mahmah cihthu AFP panin kiza hi. Samsung Smartphone tepen Battery nawngkaina om ahih manin, Samsung Company te’n Phone Unit 2.5 Million te amau kiangah apkikding in asapzawh uh asawtlo in hihbangin thusia apiang ahihi.\nTua vanleng pen Airline IndiGo te hi a, Singapore khuapi panin India gamsung Chennai khua zuanin alengkhia ahihi. Airline te ii genkhiatna ah Passenger khat ii akhuttawi Hand Luggage sungpan in meikhu pusuak cihi. Tua Samsung Phone pen nungin Company te ii asapkik Model tawh kibanglo ci uh a, hih meikhu apusuak pen Samsung Note 2 Model te ci uhhi.\nAirline te ii Statement bawlna ah vanlengsung aom Passenger pawlkhat in meikhu gimnam za uh ahih manin, vanlengtung ah nasem Cabin Crew te kiangah zasakpah uhhi cihi.\nCabin Crew te’nzong meikhu gimnam tawh zongpah uh a, Passenger khat ii Baggage sungah akikoih Samsung Note 2 pan ahihlam mukhia uhhi.\nCabin Crew te’nzong meiphelhna Fire Extinguisher tawh kappah uh a, tuakhit ciangin tuisung ah diah uh cihi. Vanleng pen bangmah nawngkaina omlo in, atuknading mun Chennai khua ah buaina omlo in tuthei hi.\nSamsung pen leitung ah Mobile Phone abawlkhia Company alianpenpen in aki ciamteh khat hi a, ahi zongin nungdiak Samsung Note 7 te ah akizang Battery te Charging bawllaitak in meikuang thei cihtawh hongminsia mahmah uhhi.\nTua buaina hangin Company in azuakkhiatsa Mobile Phone Unit 2.5 Million te amaukiang ah aki apkik nadingin samkik uh a, asetvan laihsakding uh cih kiza hi.\nSamsung te mindai kawmkal ah Apple Company te ii iPhone 7 in min ngahlawh a, tulaitak iPhone bekbek ki lunglut ngeingai zawta hi. ZD Sawltak #zomidaily\nPrevious: Syria galkap te’n Aleppo simding kipankik hi ci ~ Thang Khan Lian\nNext: Lungkhamluatna hangin numei te’n naupaai ding kipelh


url: =Malaysia, Terengganu ah gulpi in mikhat vialgawp in si ~ ZD :: ZOMI DAILY\nMalaysia, Terengganu ah gulpi in mikhat vialgawp in si ~ ZD\nposted on 18 February 2017 at 10:00 pm Lomkholna: Malaysia, News, Sawltak, World\nMalaysia, Terengganu State sung aom Jabor khua ah gulpi khatin mikhat vialgawp in si cih Bernama in genkhia hi. Tua asipa pen kum 49 aphakhin Safar akicikhat hi a, aphual ah sipah cihi.\nKampung Batu Rambutan, Jabor akicihna khua ah zanni Friday (17 Feb) ni in thupiang hi a, aviallum gulpen Python akici Thampi ihcih tepawl ahihi. Thampi ii viallup Safar kicipa pen Indonesia gammi hi a, Jabor khua ah alawmte kiang ahawhkhit ciangin Motorcycle tawh amahguak aciahkhia cihi.\nAciahna lampi ah gulpi in lamzik akanlaitak atuakkha hiding in ki ummawh a, amanzong matsawm hileh kilawm hi. Ahi zongin tua gulpi pen agitloh suaksakkha ahih manin, tuapa pen navialcipgawp hihtuak hi.\nAgei ah amukha Mohd Yazid Ibrahim kici kum 30 khat ii genna ah amahzong Kampung Jabor panin innlam zuanin aciahkhia cihi. Tualaitak huhna ngetna aw zakha ahih manin, adelh ciangin gulpi in mikhat navialcipgawp cihi. Akhe panin a ngawngdong vialcipgawp in, bangmah tangkhiathei vetlo cihi.\nTuapa’n zong ahot khiatsawm hangin gulpi pen gilolua ahih manin, amanzong khuasung mite kiangah huhna ngending in azi taisak hi. Khuasung mite huna tawh tua gulpi pen sattan in, thatlum thei uhhi.\nAhi zongin khuasung mite ahuhding in atunma naikhat sungbang gulpi ii vialcip gawpkhin ahih manin, liamna tampi tawh aphual ah sipah hi.\nTua gulpi thampi zong ki thatlum in, agihna akiteh ciangin 100 kg pha cih kiza hi.\nKemaman District Police Chief khatinzong hihthupiang amanmah ahihlam genkhia a, “Sudden Death” ci’n ciamteh hi. Aluanghawm pen Kemaman Hospital ah Post-mortem bawlding in kipuak cih kiza hi. ZD Sawltak #zomidaily\nPrevious: Myanmar Academy a ngahngei Actor khat vankham tawh kiman ~ ZD\nNext: Malaysia Shopping Mall khatah damiah lutin RM700,000 mannei puakhia ~ ZD


url: =Pil Vai Sa Ing\n1. An Kicinglo: Zingsang khat pen an a kivaikhak tawm hong kipuak deuh hiam, ahih kei leh annek ankamlim hi ding hiam an hong beih vat mawk hi. Malaysia leh Singapore khawngah mipi annek ding a kivaikhak ciangin a kicinglo cih pen a lamdang, a maizumhuai, a kilawmlo leh ahitheilo thu hi. Ahi zongin upmawh hetloh in hong cinglo vat mawk hi! Anne nailo mi 8 ding khawng omlai hi. Hong pai deudeu in hong kigual uh a, an beita cih gen ding hong nuam mello hi. Genloh phamawhta ahih manin ka gen uh a, themcik na ngak lai un a dang kivaikhak kik in tuzawh minute 15 ciang hong tung ding hi, ka ci uh hi. Tuani zingsang anhawm pen kei mawhpuak hi a, ka lung hong nuam hetlo hi. Anhawm kilaih den napi kei hun sese ciang hih bang hong piang cih pen ka lungnuamlo hi. Ahi zongin ka upmawh hetloh in khangnote in kamkhat zong paulo, phun cih thadah hehmai, lungkimloh mel cih bang melpuam pua kuamah omlo in a theilo, an duhlo bang keek in om thei uh hi. Picin vai kasa a, picing gamtat uh, lungsim kikemzo uh kasa hi. Hizah a pilvang thei khangno om cih ka muh ciang ka ngaihsutna hong sau vak mahmah hi.\nTan 10 ka sim laiin Tonsim ah mipi annek khopna khat om a, tualpi ah mipi kigual in an kidawh a, eima pakan ciat tawh kine hi. A dawh masa ding, a ngah masa ding bang kituh in kilai phial, kitawng phial in kinawk ngengngang uh hi. An ngahlo om lo napi a dawh kik nuam, nihvei a dawh nuamte bangin a mai vuah mi tam kigual leh 'ka gilkial kik man ding hi, kinawh un' ciin kiko vava thei mawk uh hi. Ciamnuih hilo, heh phial maha awsang tawh kiko uh ahih manin hong 'khantoh loh vai' pian hi. Khantoh loh vai cih ciangin lungduai zolo, lungsim picing zolo deuh cihna hi.\nBanghang in mihing in i deih i duh i ngah pahpah loh ciangin kilungduai zolo hiam cih pen lungsim thuk sinna neite in a genna ah eima lungsim i kidek zawhloh man hi, ci uh hi. Kidek zolo cih pen ngaihsutna tom nei cih na hi a, a huam kim in ngaihsutna neilo cihna zong ahi hi. A huam kim in ngaihsutna cih ciangin mihing a kibanglo vive i hih na ah midangte lungsim ding, midang te ngaihsut ding bang hiam cih theihpih, muhpih, ngaihsutpih cih pen a kisam thu hong hita hi. Tua pen lungsim manlang leh pilna sang sinna neih man hilo in mihing khat in a huamkim in ngaihsut siamna gina tak nei maw neilo cih a kilahna ahi hi. Tua ahih manin ka tuah thu a khangnote in amau lungsim kemzo, kidekzo uh, phunlo cih pen -- an hawmte lungsim ah noplohna a om ding behlap khak ding kidawm, an kicinglo pen kamtam leh phun hat thu tawh hong kicing pah dinghilo cih thei, heh mahmah in awnggawp, gensia gawp, hang gawp taleng tua dinmun lian pen kibawlpha pah ding hituanlo cih thei uh hi. A kisam khempeuh a kisaipihte in sem uh a, a kisam vante kaikhawm kik in a hun a tun ciangin hong lem lel ding hi cih tel uh hi.\nAn kicinlohna pen amau an ne nunungte gawtna leh bawlsiatna, engbawlna leh simmawhna hilo a, a ne masate deihsak zawkna leh anne masate bek khualna hilo cih thei uh hi. Hih bang thu pen a om thei mah hi a, kua peuh tungah tung thei in amau bek a kithuaksak hi cih om tuanlo ahihna tel uh hi. Naupang, khangno kum 14-18 kikal khawng dingte in hih banga lungsim picingtak, Zomi te in 'papi lungsim, nupi lungsim' i cih lungsim pua thei uh cih pen a lamdang leh a etteh huai, a en huai, a deih huai lungsim puakzia ahi hi.\n2. Lup Hun Nai 11pm: Zan lup hun, mei suhmit hun pen zan nai 11 hi a, tua zawh ciang mi khempeuh ihmu pah in daipah khip khep cih hituanlo hi. Ahi zongin zan nai 11 a sat ding ciangin khangnote in a lupna uh bawl in, a delhphah uh phah in a lum lian thei dingin kithawi khin uh a, a holim in ging ngaih mahmah veve hi. Ahi zongin zan nai 11 hong sat lian leh mi khat peuh in 'lup hunta' ciin gen ziau a, meivak suhmitna tawh a kinai penin meivak sumit lian in amau lupna ding mun tek zuanpah uh hi. Hilh hilh, sawlsawl, gengen kullo uh hi. Tua banga tuam hilh a om khak ding zong a ut uh hivetlo cih kilangpah hi. A hun kiciangtansa om a, a hun cingta ahih manin makaite gelsa pen zuih ding hiziau hi.\n1993 kum ahi tam maw, Lamka ah Bethany Christian College ah Camping kinei a, kei zong ka lawmte zuiin ka kihel hi. Zan lup hun ding ciangin Camp Makaipa in lup hunta ciin hong gen khit ciang dak hong sat ging a, mei sumit hi. Ahi zongin thakhat in mite hong awng ziaizuai in 'ka lupna ka bawl khin nai kei mei tawm hong vak laiun' cih bang peuh tawh hong ging ngeingai hi. A dangte in zong amau hih nop khat, amau kiman nailohna hong tangko in meivak lai dingin hong ngen uh hi. Mei a kivakkik ahihloh hangin tua hun cin cianga makaite na hih pen a phatuamlo lama lehkaih kik sawm teitei nopna lungsim a lamdang, a khangto laitak minam, society i hi cih a kilatna ahi hi.\nHih Malaysia ah Chinese khangnote in amau dinmun thei a, makaite dinmun thei a, amau ngaihsutna leh makaite ngaihsutna ah tua bang hi ding cih mukhol thei uh hi cih kilang hi. Makaite zahtak cih pen makaite zahtak a kulna om hi cih a theih uh ciangin a zahtak uh hi a, a mawk zahtak uh hi tuan samlo hi. Amau zong makai ahih loh lam uh leh makaite zong amau mah banga hun khat lai khangno, naupang ahi uh cih tel mahmah uh cihna hi. Makaite in a kam uh tawh a gen uh pen 'hih un' ci a gen kikkik kullo in a bil vuah khatvei za peuh le uh zui hamtang ding hanciam uh hi. Makaite thusimlo leh neumuh, simmawh bawl, zahtak bawllo cih khawng omlo himai hi. A dik hetlo in a sep uh leh bel zahtak deklo, gen ngam mahmah kik lel uh hi. A hangsanna uh pen thudik gupna, thuman genna, a hi bang lianlian a kalsuanna in zang thei uh hi.\n3. Amau pau thei sitset uh: Malaysia Chinese khangnote in a tenna gam uh Malaysia pau thei khinlo uh hi. A kisam khuasung vakna, khualzinna, annekna ding ciang bel thei lel uh a, ahi zongin a tampi theilo uh hi. Haivai si e cihnop huai phial hi. A taktak in a pilvai mahmah na hizaw hi. Banghang hiam cih leh amau' amau pau Chinese ahih kei leh Mandarin pen hoihtak, gina takin thei sitset uh hi. Pau thei, gelh thei, sim thei uh hi. Tua manin a pau uh, a minam uh, a ngeina uh mangthanglo in kembit uh hi. India gam Kolkatta leh Shillong khawngah zong Chinese hon khat kum tampi, khang tampi om uh a, a pau uh leh a ngeina uh cihte khawng kem tinten lai mawk uh hi.\n4. Liangko kikim in om siam uh: A nu leh pa pattah siamna ahi diam, ahih kei leh a sangkahna uh pan a kipattahna uh hi ding hiam, ahih kei leh a minam sung vuah a kipattahna uh hiding hiam, a biakna uh pan a theih uh hi ding hiam thei kei ing, liangko kikim in om siam uh hi. Liangko kikim in omsiam ka cih ciangin kuamah a kiliansak, a kineusak, a kisimmawh, leh a kitung et cih bang omlo in a kikim vive in kimu thei, kikhol thei uh hi. Mihingte pen a kikim in kuamah omlo hi hang. A hauzaw deuh om hi hang. A pilzaw deuh om hi hang. A teizaw leh a khuamu zaw deuh zong om hi hang. Melhoihna leh hihtheih, septheih zong kibanglo hi. Ahi zongin a khangto nailo minam sung leh mite lak ah ahithei zaw deuh om leh a dangte tungah kiliansak nuam, kiphasak nuam thei uh hi. Tua bang kiliatsakna tutung ka khualzinna vuah omlo hi.\nPawlkhat pen a nu leh pate in BMW Car tawh hong kha a, pawlkhat pen Mercedes Benz Car tawh hong kikha a, pawlkhat pen car ngeina tawh hong kikha uh hi. Pawlkhat leuleu pen Bus in a honpi in hong kha a, pawlkhat pen amau neih sun bicycle khawng tawh hong pai uh hi. Pawlkhat in tuate zong neilo in khe tawh hong kuan uh a, a mun ah giaksuak zong tampi om hi. Ahi zongin a kikholhna vuah a haute tate in zong a hauhna uh suanglo, kiphatsakpihlo in a lawmte tawh a kibangin hihkhawm tek uh hi. Kiliansak in gamtalo uh hi. Annek zong a kibang ne uh a, mihaute tate bang inn ah a limzaw nek ding a bawl ding tawh om ding hinapi mipi tawh kibangin ne liailiai uh hi. A nu leh pate in a tuamin bawlsak tuanlo, ngek bawl tuanlo in leitung nuntakna a theih ding uh a deih ahih ding ka um tinten hi. Mun pawlkhat hileh 'hih mipi annek khawng ken ne nuam keng, ne thei kei ing' a ci ding uh hi. Mi bek bang ne, mi silh bang mah silh lel, mi omdan leh mite hih khempeuh hih lel uh a, etlawm in thupi a, etteh tak mahmah hi.\n5. Tate Pattahna Thupisak uh hiding: Ka lungsim a hong suak thu lian mahmah khat pen a nu leh pate in a tate uh a pattahna uh hoih mahmah hiding hi cih hi. A hoih a hoihlo zong thutuam in thupisak uh hi ding hi, ka ci hi. Banghang hiam cih leh tano nei khat om hi. A tano pen midangte in a mawk hopih ding, a noh ding deih khollo hi. A kilawm, a gina in a ta mite in a hopih hiam cih en sitset uh hi. A khangto nailo minam sungah hileh a neizaw deuhte tate mipi in kizahtak bawl in bangmah kicih ngamlo a, ki maiet zaw phial hi. A zawngte tate khawng pen simmawh bawl in ciamnuih bawlna, engbawlna leh zawhthawhna tawh a kibawl thei hi. Mihing khat ahihna zahtaksak ding cih hilo in a nu leh pa hauhna leh liatna vang teng khawng tawh kitungnung koih pian mawk hi. A khangto minam leh a khangto gam ah tua bang omlo in mi khempeuh liangko kikima nungta thei ding in kipattah uh hi.\nHih bang gamtatna khempeuh ka ngaihsut, ka muh ciang ka eng a, hampha kasa a, kei minam sungah zong gina takin hong om in hong vaitham leh ka deih mahmah hi. I biak Pasian in hong kem dinga Zomite zong gual tawh tan bang kim dingin hong siam ding hi. Tua dingin nang leh kei in tavuan i nei hi. Minam dangte a neu tung uh pan a gamtat uh pilvai a, Zomi te zong a khanghamte bek hilo in i khangno leh naupangte gamtat hong pilvai mahmah ta hi. I vekpi in a khangto minamte tawh liangko kikim in laitual i lenkhopna leitung hong nuam semsem hi.\n5/1/2017 04:20:24 pm\nA very interesting and beneficial topic has discussed here and we will easily inspire by that discussion. But still need to research about this topic more and make a better flow of knowledge to share with others because this is really important.